Жаҳонгир Меҳмонов: "Аввалги ўйинларга қараганда мазмунлироқ ҳаракат қилдик" / CHAMPIONAT.asia\n03:54Таркибдаги ўзгаришлар, Теллес, ван де Бек ҳақида - Сульшер "Лейпциг"га қарши ўйиндан кейин нималар деди? 1 03:36Рэшфорд Сульшернинг натижасини янгилади 1 03:20Месси ушбу мавсумда фақатгина пенальтидан гол урмоқда 9 03:00ЕЧЛ. "Ференцварош"дан камбэк, "Боруссия" "Зенит"ни мағлуб этди ва бошқа натижалар 0 02:55ЕЧЛ. Моратанинг 3та голи бекор қилинган баҳсда "Барселона" "Ювентус"ни мағлубиятга учратди 90 02:50ЕЧЛ. "Манчестер Юнайтед" Бундеслига пешқадамини янчиб ташлади, Рэшфорддан хет-трик 40 01:55Гринвуд ЕЧЛдаги илк голини урди 1 01:40Мухлислар Арвеладзени "Трабзонспор"га чорлаяпти 19 00:49ЕЧЛ. "Челси" ва ПСЖ рақибларига имкон қолдирмади 18 00:39Невилл Моуриньога нима етишмаётганлигини айтди 3 00:25Турли таҳдидларга дуч келаётган Жордан Пикфорд тансоқчиларни ёллади 7 00:18Olamsport: UFCда узоқ кутилган реванш қачон ташкил этилиши маълум, Баҳодир Жалолов Фьюри ёки Жошуа билан бир оқшомда жанг қилиши мумкин 0 00:10ЕЧЛ. "Ювентус" - "Барселона", "Манчестер Юнайтед" - "Лейпциг" ҳамда бошқа учрашувларнинг асосий таркиблари маълум! 12 00:00Омар Моманидан карикатура: Месси Роналдусиз ўйнайди 1 23:55Германияда ноябрь ойидаги ўйинлар мухлисларсиз ўтади 0\nЖаҳонгир Меҳмонов: "Аввалги ўйинларга қараганда мазмунлироқ ҳаракат қилдик"\n07 июл 09:56\nТеглар : Жаҳонгир Меҳмонов"Сурхон"\nТермизнинг "Сурхон" жамоаси Coca Cola Суперлига 8-тури доирасида Тошкентда "Локомотив" меҳмони бўлди.\nТенгма-тенг курашлар остида ўтган учрашувда меҳмонлар ортга 1:2 ҳисобидаги мағлубият билан қайтишга мажбур бўлишди. Ушбу беллашувдан сўнг "Сурхон" жамоасининг ягона голига муаллифлик қилган Жаҳонгир Меҳмонов фикрлари билан ўртоқлашди.\n"Локомотив" билан ўйин осон ўтмаслигини билардик. Лекин, уларга қарши аввалги учрашувларга қараганда мазмунлироқ ҳаракат қилдик деб ўйлайман. Мағлубиятга учраган бўлсакда ўйин жиҳатдан ҳаракатларимиз бироз қовушди. Жамоамизда тажрибали ва яхши футболчилар йиғилган. Икки кун ичида Равшан Ҳайдаровдан нимадир олдик. Муҳими керакли сўзни топиб айта олдилар. Олдинги турларда нимадир етишмаётганди. Ўша етишмаётган нарсани мураббийимиз Равшан Ҳайдаров топди.\nЎйлашимча, "Локомотив" жамоасида тажрибали футболчилар олдингига қараганда камайган. Уларнинг ўрнини ёш иқтидорли футболчилар эгаллаган. Ёшларга ҳам қачондир имконият бериш керак. Шунингдек, жамоани малакали мураббий Андрей Фёдоров бошқармоқда. Мағлубиятга учрадик. Ҳаёт давом этади. Насиб қилса кейинги ўйинларда ғалаба қозонишга ҳаракат қиламиз",- дейди Жаҳонгир Меҳмонов.


Бўлка нон нархи айрим ҳудудларда 2500...\n06.11.2019 15:34 0 2835\nБугун, 6 ноябрь куни мамлакатимизда қолипли нон нархи айрим ҳудудларда 2500 сўмгача кўтарилгани маълум бўлди.\nЎзбекистон Истеъмолчилар ҳуқуқларини ҳимоя қилиш жамиятлари Федерацияси республикамизнинг айрим вилоятлари ва туманларида шу кунларда қолипли ноннинг сотувдаги нархини ўрганишди. Бу ҳақда федерация матбуот хизмати «Xabar.uz»га хабар берди.\nЎрганиш натижаларига кўра, нархлар қуйидагича:\nҚорақалпоғистон Республикасининг туман ва шаҳарларида қолипли ноннинг нархлари қуйидагича баҳоланмоқда: Кегейли, Мўйноқ, Қонликўл, Шуманай, Амударё, Беруний, Нукус туманларида 1500 сўмдан, Нукус шаҳри, Қораўзак, Чимбой, Тўрткўл туманларида 1500-2000сўмгача, Тахтакўпир, Қўнғирот туманларида 2000 сўмдан, Элликқалъа туманида 1400-1500 сўмгача, Хўжайли туманида 1500-2500 сўмгача сотилаётгани маълум бўлди.\nЭслатиб ўтамиз, 2019 йил 15 октябрга қадар Ўзбекистонда қолипли нон 1100 сўмдан сотилаётган эди. Ушбу санадан дон, ун ва нон етказиб бериш тизимига бозор механизмларини тўлиқ жорий этишга оид Вазирлар Маҳкамаси қарори қабул қилинди. Унга кўра дон ва ун очиқ биржада сотила бошланди.\nнарх нон бўлка нон


“Ҳоким кубоги”: “Нефтчи-1” сўнгги турда ҳам ғалаба қозонди » Скачать музыку бесплатно новинки музыки 2016-2017\n“Ҳоким кубоги”: “Нефтчи-1” сўнгги турда ҳам ғалаба қозонди\nКомментариев: 0 Просмотров: 244 Дата: 6-02-2016, 04:10 Фарғонада бўлиб ўтаётган “Ҳоким кубоги” баҳслариниинг гуруҳ ўйинлари якунланди. “Нефтчи-1” гуруҳнинг сўнгги турида “ЎзДонгЖу”га қарши ўйнади ва 2:1 ҳисобида ғалаба қозонди. Андрей Фёдоров охирги турда бошқача қарор қилди. Яъни андижонликлар қарши баҳсда асосан ўринбосарлар сафидаги йигитлар майдонга тушишди. Уларга Баҳром Ҳайдаров бошчилик қилди. Асосий жамоадан эса дарвозобон Ўткир Юсупов, ҳимоячилар Сардор Қулматов ҳамда Достон Турсуновлар Андижон жамоаси қарши ўйнашди. Илк бўлим кўпроқ яккакурашлар остида ўтди. Ўйинда ҳисобни “ЎзДонгЖу” очди. Андижонликлар таркибидан Икром Зайлобиддинов учрашувдаги биринчи голга муаллиф бўлди. Тайм шу натижа билан тугади. Иккинчи бўлим умуман бошқача сценарий остида ўтди дейишимиз мумкин. Айтиш керакки, Баҳром Ҳайдаров шогирдларининг ўйини иккинчи таймда чинакамига қовушди. Дастлаб захирадан ўйинга қўшилган Абдуқодир Ортиқов ҳисобни тенглаштирган бўлса, орадан кўп ўтмай Эламон Каримов ҳам ўз ҳисобига гол ёздириб қўйди. Иккинчи бўлимнинг асосий қисми “Нефтчи” ёшларининг устунлиги остида ўтди. Якуний ҳисоб 2:1 “Нефтчи-1” ғалабаси. “Ҳоким кубоги”. 5-тур. “Нефтчи” – “ЎзДонгЖу” 2:1 (1:0) Голлар: 0:1 - Икром Зайлобиддинов, 1:1 - Абдуқодир Ортиқов, 2:1 - Абдуқодир Ортиқов. “Нефтчи-1”: Ўткир Юсупов, Сардор Қулматов, Достон Турсунов, Хуршид Асқаралиев, Эламон Каримов, Ислом Тошпўлатов, Отабек Муҳаммаджонов, Ҳусан Ғаниев, Жамшид Хошимов, Акбар Аминжонов, Бобур Фарходов. Захира: Шухрат Рахмонов, Абдуқодир Ортиқов, Сарвар Абдуллаев, Хусниддин Ғофуров, Муҳаммад Ғуломов, Жаҳонгир Қурбонов, Миржамол Неъматов. “ЎзДонгЖу”: Муҳаммадмирзо Зокиров, Абдурасул Комилов, Усмонали Усмоналиев, Жаҳонгир Дадабоев, Хайрулло Қодиров, Икром Зайлобиддинов, Ойбек Ахматов, Зокир Нурматов, Фахруз Салохиддинов, Азиз Каломов. Шу тариқа, “Нефтчи” ёшлари учун “Ҳоким кубоги” турнири якунланди. Баҳром Ҳайдаров жамоасига ушбу мусобақа катта тажриба мактаби бўлди дейишимиз мумкин. “Нефтчи” ўринбосарлари турнир давомида “Қизилқум” ва “Қўқон-1912” каби Олий лиганинг кучли клублари қарши рақобат олиб боришди. Жамоа ёшлари учун Олий лига-2016да мазкур турнирда тўпланган тажриба ҳали кўп қўл келади деб умид қиламиз. “Нефтчи” ПФК матбуот хизмати. - деб хабар бермоқда Stadion.uz нашри.


16 апрел 2021, Тошкент вақти: 04:28\nКаримовга биринчи бўлиб Туркманободда бюст қўйилди.\nРоссия пойтахтининг Ўзбекистон марҳум президенти Ислом Каримов номи берилган хиëбонига ўрнатиладиган ҳайкални британиялик ҳайкалтарош Пол Дэй (Paul Day) ясайдиган бўлди.\nБу ҳақда Ислом Каримов ҳайкали лойиҳасини Москва шаҳар мэриясига тақдим этишга борган марҳум президентнинг кенжа қизи Лола Каримова-Тиллаева ўз Instagram саҳифасида хабар қилди.\nОтасига қўйилажак ëдгорлик лойиҳасига оид тафсилотларни очиқламаган Каримова-Тиллаева¸ ҳайкалнинг жамоатчиликка келаси йили тақдим этилишини билдирди.\nЎзбекистоннинг учта шаҳри - Тошкент¸ Самарқанд ва Қаршида Ислом Каримовга ҳайкал ўрнатиш лойиҳаси устида таниқли ўзбек ҳайкалтароши Илҳом Жабборов ишламоқда.\nПрезидент Мирзиëев фармони билан Тошкент халқаро аэропортига ҳам Ислом Каримов номи берилди.


Таъкидланганидек, мамлакатимиз иқтисодиётининг барча жабҳасида бўлгани каби кимё ва фармацевтика соҳасида ҳам кенг кўламли ислоҳотлар амалга оширилиб, муайян ютуқ ҳамда натижаларга эришилмоқда. Бунда, албатта, тармоқдаги корхона ва ташкилотларда ходимларнинг самарали меҳнат қилиши учун зарур шарт-шароитлар яратилаётгани муҳим омил бўлаётир.\nБугунги кунда Республика Кенгаши тизимига кирувчи вазирлик, идора, ташкилот ва корхоналарда 50 мингдан зиёд касаба уюшмаси аъзолари бор. Уларнинг ижтимоий ҳимояси, меҳнат муҳофазасини таъминлаш ҳамда оила аъзоларини спорт-соғломлаштиришга жалб қилиш борасида тизимли ишлар олиб борилаяпти. Аҳоли фаровонлигини ошириш, турмуш даражасини юксалтириш, инсон манфаатларини ижтимоий қўллаб-қувватлаш каби долзарб вазифаларга йўналтирилган дастурлар ижросида ҳам касаба уюшмалари фаол иштирок этмоқда.\nТадбирда сўз олган делегатлар касаба уюшма ташкилотлари томонидан меҳнаткашларнинг ижтимоий-иқтисодий манфаатларини ҳимоялаш борасида амалга оширилаётган ишларни янада ривожлантириш ва такомиллаштириш масалаларига алоҳида тўхталдилар. Хусусан, йирик корхоналарда меҳнат қилаётган аёллар меҳнатини муҳофаза этиш масаласи таҳлил қилинди. Айни чоғда иш ўринларини аттестациядан ўтказиш, цех ва участкалар бўйича меҳнат шароитини янада яхшилаш, касаба уюшма ташкилоти роли ва ўрнини ошириш, ҳуқуқий маслаҳатхоналар фаолиятини кучайтириш, ходимларнинг ҳуқуқий маданиятини янада юксалтириш бўйича тегишли таклифлар билдирилди.


09:45, 18.08.2019 // 57730\nОйда қанча техник чиқинди бор?\nОйни тадқиқ қилиш жараёни давом этаётган сўнгги бир неча ўн йиллик мобайнида табиий йўлдошимиз сатҳида анча-мунча чиқинди йиғилиб қолди. Яқинда яна бир неча ишдан чиққан ўзиюрар аппаратлар уюми бу чиқиндилар қаторига қўшилди. Биз Ойда жами қанча чиқинди тўпланганини аниқ била оламизми? SunScience илмий канали ушбу саволга жавоб беради.\nҚанча чиқинди борлигини аниқ айтиш қийин, бироқ Ойдаги барча техник ташландиқ чиқитларни йиғса, улар Ерда тахминан 181 000 килограмм тош босган бўларди. Ҳарҳолда Wikipedia’да шундай дейилган. NASA бош солномачиси Уильям Баррининг сўзларига қараганда, бу рақам ҳақиқатга яқин бўлиб, айниқса Ойда бир неча йирик матоҳлар, хусусан, бешта Ой автомобили – роверлар қолдириб кетилгани инобатга олинса, унга ишониш мумкинлиги ойдинлашади.\nОйдаги чиқиндиларнинг асосий қисмини 1969–1972 йилларда «Аполлон» дастури доирасида Ойга қадам босган астронавтлар томонидан қолдириб кетилган. Қолган барча чиқитлар эса АҚШ, Европа Иттифоқи, Россия, Япония, Ҳиндистон ва бошқа мамлакатларнинг қачонлардир Ойга юборган учувчисиз аппаратларининг қолдиқларидир.\nЭнг биринчи чиқиндилар Ой сатҳини ўрганиш илинжида учирилган илк зондлар бўлган эди. 1960 йилларгача келиб урилган астероидлар сонига кўра Ой сирти қандайдир сузиб юрувчи қум уюмидан иборат бўлса керак деган фикр бор эди. Ўша илк зондлар инсон қўли билан ясалган ҳаракатланувчи аппаратлар Ой сиртига бемалол қўна олишини ва юза бўйлаб ҳаракатланиши мумкинлигини кўрсатиб берган.\nШунингдек, Ойда орбитал аппаратлар, яъни унинг атрофида учиб юриб тадқиқот олиб борган ва якунда ишдан чиққан Ой сиртига қулаган аппаратлар ғарами бор. Сўнгги пайтларда учирилган аппаратлар эндиликда асосан реголит таркибини ўрганиш ва сув излаш билан шуғулланган. Масалан, LCOSS (Lunar Crater Observation and Sensing Satellite) водород қидириш билан машғул бўлган.\nNASA астронавтларига келадиган бўлсак, уларнинг Ойга парвозлари аввал бошдан шундай режалаштирилганки, ортга қайтишда ҳеч қандай ортиқча нарсани юк қилиб олмаслик керак эди. Ишлатилган барча нарса ўша жойнинг ўзида ташлаб кетилган. Бундан мақсад, парвоз учун энг зарур нарса – ёқилғини тежаш бўлган. Қўйилган асосий вазифа астронавтларни Ойга элтиш, зарурий намуналарни олиш ва яна ортга бехатар қайтишдан иборат бўлган.\nАйтганча, NASA нуқтаи назарига кўра, Ойда қолдириб кетилган нарсаларни чиқинди деб эмас, узоқ муддатли эксперимент объекти деб қаралади. Унга кўра, олимлар кейинчалик ушбу нарсаларни текшириш орқали вакуум ва космик нурланишларнинг бу материалларга қандай таъсир қилганини ўрганиши мумкин экан. Режага кўра, келажакда Ойда доимий база барпо этилгач ва у ёққа сайёҳлар қатнай бошлаганидан сўнг «Аполлон» кемалари қўнган жойлар музейга айлантирилар эмиш.\n23:59 Кеча // 132143\n00:11 Кеча // 121986\n21:32 Кеча // 114150\n10:27 Бугун // 114735\n12:46 Кеча // 98401


«Ҳоким ва ёшлар» | Ҳамкорлик | Андижон вилояти ҳокимлиги расмий портали\nБош саҳифа / Вилоят ҳокимлиги / Ҳамкорлик / «Ҳоким ва ёшлар»\n«Ҳоким ва ёшлар»\nЁшлар куни тадбирлари доирасида вилоят ҳокими Шуҳратбек Абдураҳмоновнинг ёшлар билан учрашуви бўлиб ўтди.\nУчрашувда қишлоқ хўжалиги, тадбиркорлик, ҳунармандчилик, фан ва таълим, спорт, санъат ва бошқа қатор соҳаларда изланиб меҳнат қилаётганлар иштирок этдилар.\nВилоят ҳокими эртанги кунимиз эгаларини байрам билан самимий табриклади ҳамда Президентмиз ва Ҳукуматимиз томонидан ёшларга берилаётган эътибор хусусида сўз юритди.\nЖумладан, 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги Президент фармони бу борадаги тарихий ҳужжат бўлди. Мазкур фармон билан Ўзбекистон ёшлар иттифоқи фаолиятининг устувор йўналишлари белгилаб берилди.\nАйтиш жоизки, Ўзбекистон аҳолисининг қарийб 60 фоизи ёшлардан иборат бўлса, Андижон вилоятида бу кўрсаткич 55 фоизни ташкил этади. Вилоятда жами 2 минг 72 та корхона, ташкилот ва муассасаларда Ўзбекистон ёшлар иттифоқининг бошланғич ташкилотлари фаолият олиб бормоқда. Ҳозирги кунга келиб, Ёшлар иттифоқи 500 мингга яқин, “Камалак” болалар ташкилоти эса 350 мингдан ортиқ ёшларни ўз атрофига бирлаштира олди.\nЁш авлод учун барча шарт-шароит, имтиёзлар, имкониятлар ва қулайликлар эшиги кенг очилган. Ёшларга давлат сиёсати даражасида эътибор қаратилмоқда. Вилоятимизнинг фаол ёшлари сўнги 1 йил давомида турли соҳаларда 500 та мукофотга сазовор бўлишди.\nШунингдек, 40 нафар йигит-қиз унвон ва мукофотлар билан тақдирланди, 7 минг нафардан ортиқ ёшлар турли фан олимпиадаларида иштирок этиб, уларнинг 100 га яқини республика ҳамда вилоят олимпиадаларида ғолибликни қўлга киритди. Спортчи ёшлар орасида 4 нафар жаҳон чемпиони, 2 нафар олимпия ва\n1 нафар паралимпия чемпионлари ҳамда 60 га яқин Осиё чемпионлари бор.\nУчрашувда Ўзбекистон Республикаси Президентининг 2017 йил\n21 ноябрдаги “Мард ўғлон” давлат мукофотини таъсис этиш чора–тадбирлари тўғрисида”ги қарори асосида бўлиб ўтган танлов якунлари маълум қилинди. Танловнинг вилоят босқичида 192 нафар андижонлик ёшлар иштирок этиб, уларнинг 22 нафари республика босқичига йўлланма олган эдилар. Шундан икки нафари - Иқболжон Холдаров ва Шахризод Мусабоев “Мард ўғлон” давлат мукофотига лойиқ деб топилди. Вилоят ҳокими тақдирланганларга кўкрак нишони ва тилла соат топширди.\nОчиқ мулоқот давомида ютуқлар, андижонлик ёшларнинг бугунги ислоҳотлардаги ўрни, мавжуд муаммо ва камчиликлар батафсил муҳокама қилинди. Ўнлаб ёшлар томонидан кўтарилган масалалар юзасидан вуилоят ҳокими тегишли топшириқлар берди.\n-Мулоқотдан бир неча соат ўтар-ўтмас мен илгари сурган муаммо бартарф этилди, -дейди Тошкент Давлат аграр университети Андижон филиали ёшлар етакчиси Ҳабибулло Солиев. – Андижон шаҳридаги Оқравот ва Обод маҳаллалари ҳудудидаги 500 хонадон хизмат қилувчи оқава сув тармоғи қайта тикланди.\nСамарали кечган учрашувда ёшлар учун тадбиркорлик, таълим, соғлиқни сақлаш, спорт ва ижод борасида қўшимча имкониятлар яратилди.\nОхирги ўзгариш: 19/09/2018 20:16\tКўрилганлиги: 2961


Тошкент метрополитени Алишер Навоий бекатидаги Чингиз Аҳмаров панноси\nТошкент метрополитени бошқармаси “Алишер Навоий” метро бекати деворларидаги таниқли рассом Чингиз Аҳмаров ижодига оид ложувард кошин панноларни оддий мойбўëқ билан “бўяб” санъат асарига путур етказди. Асарлар “таъмири” ижтимоий тармоқда муҳокама қилингач Ўзбекистон Бадиий академияси мунаққидлари метрополитен раҳбарларига қўнғироқ қилиб, “вандализм жараëнига нуқта қўйилишини” талаб қилди. Озодликка маълум бўлишича¸ Ўзбекистон халқ рассоми Чингиз Аҳмаров томонидан ишланган саккизта поннодан учтасини қўпол равишда “таъмир” қилишга улгурган метро раҳбарияти айбини тан олган ва “тамирлаш”ни тўхтатиб, керамика устига сурилган бўëқни сидириб ташлашга қарор қилган.\n"Алишер Навоий" метро бекатига бориб "таъмир"ни кўрган Озодлик мухбирига кўра¸ 1974 йили таниқли рассом Чингиз Аҳмаров тарафидан яратилган паннолардан учтаси яроқсиз ҳолга келтирилган, тўрт донаси ярмигача бўялган, бир донасига эса ҳали тегилмаган.\nЎзбекистон Маданият ва Спорт вазирлиги мутасаддилари эса Тошкент марказида юз берган "вандализм" ҳолати ҳақида маълумотга эга эмаслигини айтишмоқда.\nОзодликка маълум бўлишича¸ ўтган йил декабр ойида Тошкент метрополитени бошқармаси мулозимлари "Алишер Навоий" метро бекатининг мармар деворлари ва панноларнинг ранги унниқиб қолди, деган андишада улкан панноларни оддий қурилиш мойбўёғи билан янгилансин, дея буйруқ беришган.\nУшбу буйруқ асосида Тошкент метрополитени мулозими Карвон Мадраимов бошчилигидаги бўëқчилар “Алишер Навоий” метро бекатидаги санъат асарларини таъмирлашга киришган.\nТошкент метрополитени бошқармасидаги Озодлик манбасининг айтишича¸ Карвон Мадраимов бошчилигидаги қурилиш бригадаси Янги йил байрамига қадар панноларни "ялтиллатиб қўямиз", деб иш бошлашган:\n- Навоийнинг "Ҳамса"си достонлари асосида мовий сополдан ишланган паннолар Тошкент метросининг ташриф қоғозидир. Биз доимо чет элликларга фахрланиб, кўрсатамиз бу панноларни. Аммо метронинг тунеллар бошқармаси мулозими Карвон Турсунбоевич Мадраимов панноларни оддий қурилиш мойбўёғи билан янгилаш мумкин, деб ўйлаган ва бунинг жиноятга тенг вандализм эканини тушунмаган ҳам. Асарларнинг бир қисми дабдала қилинганидан кейин Ўзбекистон Бадиий академиясидаги Гулчеҳра опа телефон қилиб, бизни тергаб ташлади. Шундан кейин метрополитен бошқармаси зудлик билан таъмирни тўхтатишга буйруқ берди. Ҳозир ложувард кошинлар устидаги мой бўëқларни сидириб ташлаш масаласини муҳокама қиляпмиз. Буни энди соҳа мутахассислари амалга оширади. Сарф-харажат ҳам катта бўлади. Нима қиламиз энди хатони тузатиш керак-ку¸- дейди Тошкент метрополитени бошқармасидаги Озодлик манбаси.\nБекатдаги паннолар устига мой бўëқ чапланган\nМаданият ва спорт вазирлиги Аҳмаров асарининг бадиий қийматидан бехабар\nЎзбекистон Маданият ва спорт вазирлиги мулозимлари Озодлик мухбирининг Навоий метро бекатидаги вандализм ҳақидаги саволини изоҳсиз қолдиришди.\nВазирликнинг ëдгорликларни сақлаш бошқармасидаги Озодлик манбасига кўра, вазирлик амалдорлари бу воқеага аралашмасликни маъқул кўришган:\n- Ўтган йили distractify.com нашри Тошкентдаги "Алишер Навоий" метро бекатини дунёнинг энг чиройли метро бекатларидан бири, деб эълон қилганидан сал ўтиб ушбу бекатда ваҳший вандализм юз берди. Вазирлик катталари бу масалани ҳал қилишни ëдгорликларни ҳимоя қилиш бошқармасининг Тошкент шаҳар бўлими бошлиғи Диана Машариповага топширди. Диана Машарипова эса "Алишер Навоий" метро бекатидаги улуғ рассом Чингиз Аҳмаровнинг "Ҳамса" мавзусидаги паннолари ва метродаги гириҳ ва исломий нақшу нигорлар Ўзбекистон маданий обидалари рўйхатига киртитилмаганини маълум қилди. Бу гапни эшитган вазирлик катталари енгил тортишди. Санъат асари сифатида вазирлик реестрига киритилмаган бўлса, бизни муаммомиз эмас, деган фикрга келишди. Аммо вазирликдаги оддий мутахассислар майоликани мой бўëқ билан бўяш вандализм эканлигини яхши билишади. Бунга муносабат билдириши керак бўлган вазирлик инспекцияси ваоқеага панжа орасидан қараб, бюрократлик қилаëтганидан хафамиз¸- дейди Озодлик манбаси.\nОзодлик Ўзбекистон Маданият ва спорт вазирлиги мулозимлари билан қайта боғланганида ўзини таништирмаган мулозим “Метронинг ичидаги расмлар реестрга кирмаган бўлса, уни бадиий қийматини мен қаердан биламан? Бу бизнинг муаммомиз эмас”, дея трубкани қўйиб қўйди.\nЎзбекистонлик рассом Лола Сайфий Чингиз Аҳмаровнинг асарларини¸ хусусан метро бекатидаги Алишер Навоий асарларига оид саҳналар тасвирини бетакрор санъат обидаси дея ҳисоблашини айтади:\n- Реестрга киритилмаган бўлса, киритишсин. Рассом Чингиз Аҳмаров нафақат Ўзбекистон балки бутун Марказий Осиëдаги етук рассомлардан бири эди. Унинг Навоий бекатидаги керамика паннолари билан ҳар қандай миллат фахрланса арзийди. “Ҳамса” туркумига кирган “Фарҳод ва Ширин”, “Лайли ва Мажнун” ва бошқа асарлари нафақат менинг балки кўплаб мунаққидлар назарида мукаммалдир¸- дейди суҳбатдош.\nМетронинг энг гўзал бекати\n"Алишер Навоий" бекати 1984 йили фойдаланишга топширилган эди.\nБу бекатдаги расмлар Ўзбекистон халқ рассоми Чингиз Аҳмаровнинг сўнгги монумаентал асари ҳисобланади.\n1947 йилда Чингиз Аҳмаров Тошкентдаги Алишер Навоий номли Давлат академик катта театри деворларини ўз санъати билан безаган ва бу учун мамлакатда энг юқори бўлган биринчи даражали СССР давлат мукофотига сазовор бўлган. У тарафдан ишланган мозаика Москва метросининг “Киевская” бекатини безамоқда, шунингдек, унинг расмлари Кисловодскдаги “Ўзбекистон” санаториясида, Самарқанд, Бухоро, Қўқон ва республиканинг бошқа кўплаб шаҳарларида ҳам мавжуд.\nТошкент метросининг "Алишер Навоий" бекатидан фарқли ўлароқ, Москвадаги "Киевская" бекатидаги Аҳмаров фрескалари Россия Маданият вазирлиги Маданий обидалар реестрига киритилган.\nОбидалар бузилиши эпидемия тусини олган\nМетронинг Навоий бекатидаги панно таъмирини «вандализм», дея баҳолаб мақола ëзган журналист Алексей Волосевич Озодлик билан суҳбатда муаммонинг кўламига диққат қаратди:\n- Буни метродаги жоҳил прораб ва қурувчилар амалга оширган оддий вандализм дея баҳоламаслик керак. Бу - системали муаммо. Таъмир баҳонасида санъат асарини бузиш амалиëтини биз бутун республика бўйлаб эпидемияга айланганини кўрамиз. Ўзбекистон ҳукумати қадимий обидаларни таъмирлаймиз, дея катта грантлар олди. Пировардида бу грантларнинг катта қисми амалдорлар чўнтагида қолди. Сариқ чақа эвазига оддий усталарни ëллаб, минораларни ремонт қилдиришганини ўз кўзим билан кўрдим. Масалан, Хивада қадимий бинонинг кемтигини замонавий қизил ғишт билан ямашаëтганлигини кўрганман¸- дейди журналист.


Форс Кўрфазидаги китлар жангида мусулмонларнинг қони оқизилиб, бойликлари совурилмоқда!! - | Hizb-Uzbekiston.info\nHome›АР-РОЯ ГАЗЕТАСИ›Форс Кўрфазидаги китлар жангида мусулмонларнинг қони оқизилиб, бойликлари совурилмоқда!!\n2019 йил 22 июлда Рейтер ахборот агентлиги бундай хабар тарқатди: «Британия Хормуз бўғозида ҳарбий-денгиз флоти ҳаракати хавфсизлигини таъминлаш учун Европа бошчилигида денгиз хавфсизлик кучлари ташкилотини тузишга чақирди. Бундан бир неча кун олдин Эрон томонидан Британия байроғи илинган танкер ҳибсга олинган эди. Лондон уни «давлат қароқчилиги», деб атади. Британия ташқи ишлар вазири Жереми Хант парламент олдида «бундай ғоят муҳим ҳудудда экипаж ва юкларнинг қатновини қўллаб-қувватлаш учун Европа бошчилигида денгиз хавфсизлик кучлари ташкилоти тузишга ҳаракат қиламиз», деди. Бу янги кучлар Эронга кўпроқ босим қилишга қаратилган «Қўшма Штатлар сиёсатининг бир қисми бўлмайди. Чунки биз Эрон ядровий шартномасига доим амал қилиб қоламиз», дея қўшимча қилди.\nХўш, курашнинг бундай авж олиши нимани англатади? Бундай таҳдид ва қарши таҳдидлардан нимани тушуниш мумкин? Форс Кўрфази ва Хормуз бўғозида вазиятни таранглаштириш Эронга нима учун керак? АҚШ ва унинг Кўрфаздаги иттифоқчиларидан алоҳида денгиз хавфсизлик кучлари ташкилоти тузишдан Британия нимани кўзлаяпти? Эрон АҚШнинг ўзига қўйилган тақиқ ва санкцияларни олиб ташлашини ҳамда илгари имзоланган ядровий шартномани қайта тиклашни чиндан ҳам истаяптими? Бундай сиёсий ва жанговар нозик манёврдан ким зиён кўрадию ким катта фойда олади?\nБу саволларга жавоб беришдан олдин, Эронга санкция қўйишдан аслида нима кўзланганини, Америка илгари ва кейин нима қилганини айтиб ўтамиз. Шунингдек, бу воқеа-ҳодисалардан мақсад нима экани ва унга нималар туртки бўлганини баён қиламиз.\n1 – Дунёнинг бундай нозик бир минтақасида сиёсий ва ҳарбий курашлар ўтган йиллар мобайнида тингани йўқ. Бунинг бир неча сабаблари бор: Бу минтақа Саудия ва Кўрфазга ҳамда муҳим ва йирик нефт конларига яқин бўлиб, истеъмолчи минтақа ҳамда Ғарбнинг товар ва саноатига улкан рақобатбардош истеъмол бозори ҳисобланади. Шунингдек, у Хормуз бўғозида жойлашган. Бу бўғоз эса жуда муҳим денгиз йўлаги бўлиб, Ироқ, Туркия ва Саудия каби, Яқин Шарқдаги катта давлатлар учун можаро зонаси ҳисобланади. Шунингдек, яҳудийлар билан мусулмонлар ўртасидаги курашда, яҳудийлар билан «тинчлик» амалиёти истиқболида ҳамда Сурия ва Ливандаги кураш истиқболи каби ҳассос масалаларда Эроннинг таъсири кучли.\n2 – АҚШнинг иқтисодий ҳукмронлигидан қутулиш учун Европа Иттифоқи билан Хитой томонидан кўп уринишлар бўлмоқда. Ўз навбатида, Америка томонидан ҳам айни давлатлар устидан назоратни кучайтириш ва зўравонликни орттириш ҳаракати бўляпти. Эрон масаласи Американинг мана шу сиёсатлари доирасига кириб, унинг иқтисодий ва сиёсий жиҳатдан дунёга ҳукмрон бўлиш мақсадига қаратилган.\n3 – Эронга санкция белгилашга АҚШ инқилоб бошлангандан бери чақириб келди. Бу санкцияларнинг асосийси 2002 йилдан 2012 йилга қадар жорий қилингани бўлди, ундан сўнг 2015 йил Швейцариядаги Лозанна келишуви имзоланди. Унда Европа давлатлари, асосан, Британия, Германия ва Франция иштирок этишди. Улар билан бирга, Россия билан Хитой ҳам қатнашди. Бу келишув матнида асосан қуйидагилар келган:\n1 – Эрон тинч атом энергияси соҳасидаги халқаро ҳамкорликда иштирок этади. Бу ҳамкорлик тинчлик ва ядровий хавфсизлик соҳаларида ҳамкорлик қилиш йўлида тадқиқот олиб бориш учун атом станциялари ва реакторлар қуриш ва бошқаларни ўз ичига олиши мумкин.\n2 – Европа Иттифоқи ядро дастури билан боғлиқ барча иқтисодий ва молиявий эмбарголарни тугатади. Қўшма Штатлар ҳам ядро дастури билан боғлиқ барча иккиламчи иқтисодий ва молиявий эмбарголар ижросини тўхтатади. Бир вақтнинг ўзида, Эрон асосий ядро билан боғлиқ мажбуриятларини атом энергияси бўйича халқаро агентлик кузатуви орқали бажаришга киришади.\n3 – Халқаро Хавфсизлик кенгаши томонидан янги қарор қабул қилинади. Қарорда ушбу ҳамкорлик ҳаракати комплекс дастури қўллаб-қувватланиб, ядро мавзуси билан боғлиқ собиқ қарорларнинг барчаси бекор қилинади ҳамда келишиб олинган вақтинчалик муайян чора-тадбирлар ишлаб чиқилади.\nУшбу келишув ортидан Европа давлатлари, хусусан, Германия билан савдо битимлари ва шартномалари имзоланди. Зеро, Германия кейинги ўн йил ичида бир миллиард долларга яқин йирик савдо ва нефт шартномалари имзолади.\nБиз мана шу уч фактдан Американинг Эрон муаммосини атайин келтириб чиқарганини гувоҳи бўляпмиз. Бунинг ортида ҳам регионал, ҳам халқаро даражадаги сиёсий ва иқтисодий мақсадлар ётибди. Эрон биринчи даражадаги мақсад эмас, ядровий масала ҳам йўқ. Балки бу нарсалар сиёсий ва иқтисодий мақсадларни амалга ошириш учун бир дастак ва баҳона, холос. Масалан Эронни оладиган бўлсак, унинг ядровий лойиҳаси халқаро ва регионал тинчликка мутлақо хавф солмайди. Чунки бу лойиҳа қаттиқ халқаро назорат остида. Эрон амалий жиҳатдан, АҚШнинг минтақадаги сиёсати доирасидан бир кун ҳам четга чиққан эмас. Айниқса, Американинг Исломга қаши кураши, Шомдаги уруши, илгарги Ироқ ва Афғонистондаги урушларида, АҚШ сиёсатидан, унинг катта-катта ишларидан заррача оғишмайди, ортда қолмай хизмат қилиб келяпти. Ҳатто Эрон Американинг минтақадаги сиёсий ва ҳарбий ҳукмронлигига ёрдам бериб келган. Буни америкалик йирик сиёсатчиларнинг ўзлари эътироф этишмоқда. Энди, оммавий ахборот воситаларида ёки айрим эронлик сиёсатчиларнинг Форс Кўрфазида АҚШ томонидан олиб борилаётган сиёсатларга қарши берган баёнотларига келсак, бу биз айтган ҳақиқатни мутлақо ўзгартирмайди. Чунки Қуддусда намоз ўқиш, яҳудийларни ҳаётдан супуриб ташлаш, Американи вайрон қилиш каби гаплар ёлғон гаплар. Чунки Америка Эроннинг мана шундай таҳдидларидан минтақада Европага қарши фойдаланади ва ўзини дунёнинг айни нозик минтақасидаги қўриқчи, полиция қилиб кўрсатади. У шунингдек, бундан бир неча мақсадларни кўзлаган, жумладан:\n1 – Европа давлатларини АҚШнинг Яқин Шарқдаги сиёсий ва иқтисодий кўрсатма-буйруқларига бўйсунишга мажбурлаш, хусусан, доллар ҳукмронлигига қарши чиқмасликка, Хитой ва Россия билан ҳамкорликда доллардан қутулишга уринмасликка мажбурлаш. Айниқса, Германияга санкция жорий қилиш билан таҳдид этиш. Чунки у доим Америка сиёсатига қарши сиёсат олиб боради. Германиянинг бундай сиёсатига мисоллар, Украинани Европа Иттифоқига қўшилишини қўллаб-қувватлаш, алоқа (коммуникация) соҳасида Хитой билан ҳамкорлик қилиш, Теҳрон билан муомала қилаётган немис компанияларига кредит кафолатларини бериш, АҚШнинг ҳарбий денгиз флоти ҳамкорлигига қўшмаслик кабилардир.\n2 – Европа давлатларини ҳарбий жиҳатдан Кўрфаз ботқоғига тортиш ва уларга йўл ҳаракати полицияси вазифасини фақат АҚШ қила олади, деган нарсани тиқиштириш. Хусусан, қасддан Европанинг ҳарбий ва савдо кемаларига кўплаб муаммолар келтириб чиқараётган Америка бўлади. У алал оқибат, Европани мудофаа ва Эрон хавфига қарши кураш коалициясига қўшилишга мажбур қилади.\n3 – Европани иқтисодий жиҳатдан боши билан охирини билиб бўлмайдиган ва Европа давлатлари ҳал эта олмайдиган очиқ мавзуда тугатиб битириш. Бунга Эрон позициясини таранглиги ва курашга чақириб, унга муқобил жавоб қайтариш услуби сабаб бўлади. Бинобарин, Европа ўзининг иқтисодий ҳажми қанчалик эканини ва мазкур лойиҳаларни бажариш учун Америка ва минтақа давлатларига муҳтожлигини ҳис қилади.\nАмериканинг бундан бошқа режалаштираётган мақсадлари ҳам бор, булар Америка лойиҳаларига хизмат қилиши учун араб давлатлари коалициясини тузиш ҳамда ушбу сунъий таҳдид орқали Кўрфаз давлатларини молиявий шантаж қилиш каби. Шунингдек, Америка яҳудийларни Фаластин масаласини ҳал этишда ўз режаси доирасида ҳаракат қилишга мажбур қилиш ҳамда уларда бизни фақат Америкагина мудофаа қила олади, деган тушунчани пайдо қилишни ҳам мақсад қилган.\nЕвропа давлатларининг, асосан, Британия, Германия ва Франциянинг реакциясига келсак, бу давлатлар Америка нима қилмоқчилигини яхши билишади. Эрон билан бўлган савдо ва нефт шартномалари бекор қилинса, бу Европа иқтисодиётига нақадар катта зиён келтиришини яхши тушунишади. Янги шартнома имзоланилса, Америка ундан ўзи истаган йўлда фойдаланишини ва ўзи истаган нарсасини халқаро ҳамжамиятга зўрлаб тиқиштиришини, Эрон тарафида турган давлат бўлса, уни санкциялардан истисно қилишини яхши билишади. Шунингдек, Кўрфаздаги вазиятнинг таранглашиши нимани англатишини ҳам, буни ким қилаётганини ҳам билишади. АҚШнинг ўз флотини Эрон билан тўла келишиб олган ҳолда Кўрфазга олиб келганини ҳам, Эроннинг вазиятни мураккаблаштираётгани АҚШга қаратилган эмаслигини ҳам яхши англашади. Эроннинг Кўрфаз денгизида кўп реакция билдиришини, асосий нишон шу Европа давлатлари бўлишини ҳам билишади. Бир вақтнинг ўзида, бу давлатлар ортида АҚШ турган ҳар қандай муаммоларга қарши курашишга чиндан ҳам қодир эмасликларини, ўз коалициялари узоқ вақт муваффақият қозонолмаслигини ҳам жуда яхши билишади.\nМинг афсуски, бу китларнинг ўзаро курашлари ва жангларининг ёқилғиси мусулмонларнинг бойликлари ва моллари бўлмоқда… Американинг манфаати йўлида жорий қилинган иқтисодий эмбарголар зиёни мусулмон халқларга етмоқда.\nМусулмон юртларидаги бу ва бошқа кўплаб воқеалар мусулмон юртлари халқларини АҚШга қуллик қилиш кишанидан озод бўлиш сари ундамоғи лозим. Бунинг учун аввало, Америка қурол сифатида ишлатаётган анави ҳукмдорлардан қутулмоқлари керак бўлади. Шунинг учун бу халқлар, агар фаровон яшашни истасалар, у ҳолда, мусулмон юртларидаги рувайбизалардан қўлларини ювмоқлари ва худди покиза мусаффо танадан бадбўй либосни ечиб ташлангани каби, улардан бутунлай воз кечмоқлари зарур. Чунки Ислом Уммати тоза покдир. Пок бўлгани учун ҳам Аллоҳнинг Китоби ва Росули суннати билан ҳукм юритилишга ҳамда худди ўтмишда бўлгани каби, покдомон ҳукмдорлар томонидан бошқарилишга лойиқдир.\nАҚШ Ямандаги курашни тезроқ ҳал қилмоқчими?! Америка: Ироқ Форс Кўрфази давлатларининг ҳарбий ва иқтисодий ёрдамларига муҳтож Форс Кўрфази Ҳамкорлик Кенгаши давлатлари Ҳалаб шаҳри ва маҳаллаларига ҳаво ҳужуми қилинаётганини қаттиқ қоралашини билдирди Яҳудий вужуди ҳам Форс Кўрфазидаги кемалар қатнови хавфсизлигини ҳимоя қилиш баҳонасида араб давлатлари билан бирга АҚШ етакчилиги остидаги коалициясида иштирок этадиган бўлди\nTagsФорс КўрфазиХормуз бўғозиЭрон\nБаҳрайнда янги Британия базасининг очилиши


РАЙХОН ЯПОН РАҚСЛАРИНИ ҚОЙИЛЛАТДИ! ЙИГИТАЛИ ЭСА... ВИДЕОПРЕМЬЕРА! 25.03.2013 10:20\n“Юрагимдасан” клипини кўра туриб, биринчи кўрганингиздаёқ, шунчаки суратга олинмаганлигини ҳис қиласиз!\nҚўлларидаги кичик аквариумни беихтиёр синдирган Йигитали...\nаввалига вакуум ичида,\nсўнгра кўзлари боғлиқ ҳолда, таъсирли эмоция билан куйлаётган Райҳон...\nБеихтиёр мазкур клипни суратга олиш жараёнидаги клип режиссёри Жасур Шаметовнинг сўзлари ёдга келди: “Бу клипдаги ролни Йигиталидан бошқаси ижро қилиши мумкин эмас, деган фикрга келдим. У бу роль учун энг муносиби!”\nЧиндан ҳам, у клипдаги ўз ролини мукаммал даражада ижро қила олган!\nқилич билан боғлиқ саҳналар...\n“Юрагимдасан” клипининг ўзи эса, мазмунан бу умрнинг бир лаҳзалик эканлигини, инсон ниманидир ортидан беҳуда қувиб, асраб-авайлаган қадрли нарсасини йўқотиб қўйиши мумкинлигини очиқ кўрсатиб бера олган! (Йигиталининг кичик аквариумни тушириб юбориши)\nУмрнинг лаҳзалик эканлиги, Райҳон ва Йигитали ижросидаги турли лавҳаларда намоён бўлган!\nАйниқса, Райҳоннинг кўзлари боғлиқ ҳолда, эмоция билан қўшиқ куйлаши, инсонннг бу оламда кўзлари очиқ бўлса ҳам аслида кўп нарсаларни кўра олмаслигига бир ишора, назаримизда...\nҚўшиқда япон мусиқа созидан фойдаланилганидек, клипда ҳам, япон фалсафасига мурожаат бордек...\nЙигитали қилич тутган, ҳаётнинг барча зарбаларини енгишга шай самурай тимсолида....\nРайҳоннинг японча рақсларида нафислик, гўзаллик мужассам.\nГўёки бу рақслар билан вақтнинг ўтишини секинлаштирмоқчидек...\nумрнинг гўзал лаҳзалари ҳам борлигига ишорадек...\nКлипдаги капалак, инсон умрининг капалак умрига тенглаштирилаётганлигини англатади, назаримизда.\nРайҳон: - Умримиз шу қадар тезликда ўтиб кетаётгандек туюладики, гўё бир лаҳзада ўтгандек! Лекин, ҳаётда яшаётганимизда бундай туюлмайди. Фақат вақт тезликда ўтади. Аммо, умр поёнига етганда, ортга ўгирилиб қараб, “бунча тез ўтди, бунчалик қисқа” дейишади. Мен “Юрагимдасан” клипимда айнан шу мавзуни кўтарганман. Чунки, инсонлар ҳаётнинг ҳар бир лаҳзасини қадрига етишсин, негаки эртага нима бўлишини ҳеч ким билмайди! Ҳар бир инсоннинг ўз тақдири бор! Менимча, инсон ўз умрини бемақсад ўтказиши керак эмас, деб ўйлайман.\nКЛИПНИ КЎРИБ ЎЗИНГИЗ ХУЛОСА ЧИҚАРГАНИНГИЗ МАЪҚУЛ!\nКЛИПНИ КЎРИШ ВА КЎЧИРИБ ОЛИШ УЧУН!\n1. МОБИЛ ВЕРСИЯ\n2. МР4 ВЕРСИЯ\n3.КАТТА ҲАЖМДАГИ ВЕРСИЯ


Янги йил билан табриклаш ҳақида\nBy IxlosOrg on 12/28/2015 10 АҚИДА ФАТВОЛАР\nАссалому алайкум. Биз Россияда магазинда ишлаймиз. Магазинга келган харидорлар бизларни “Янги йилингиз билан” деб табриклашади. Уларга жавоб берсак бўладими?\nДарҳақиқат, ўзга дин вакилларининг шариатимизга зид бўлган байрамларини нишонлаш ва шу муносабат билан уларни ёки мусулмонлар ўзаро бир бирларини табриклаши ҳаром бўлиб, бунга барча уламолар иттифоқ қилишган. Умматимизнинг муҳаққиқ олимларидан ҳисобланган Ибн Қаййим роҳимаҳуллоҳ ушбу иттифоқни нақл қилиб шундай дейди: “Кофирларга хос бўлган ва уларнинг шиорига айланиб қолган байрамлар муносабати билан табриклаш ислом уламолари ўртасида ҳаром эканига иттифоқ қилингандир. Бунга уларнинг байрамлари ёки рўзаси муносабати билан: “Байрамингиз қутлуғ бўлсин!” ёки шунга ўхшаш иборалар билан табриклаш мисол бўлади. Бундай деган киши гарчи ушбу байрамни ҳақ деб эътиқод қилмасдан айтган бўлса ҳам, ҳаром ишга қўл урган ҳисобланади. Бу гўёки насороларни хоч (крест)га сажда қилиши билан табриклашга ўхшайди. Албатта, ўзга дин вакилларини шариатимизга зид бўлган байрамлари билан табриклаш, Аллоҳ таолонинг ҳузурида, ароқ ичиш, бегуноҳ жонни ўлдириш ва зино қилиш каби улкан гуноҳга қўл урган кишини табриклаб мақташдан ҳам ёмонроқ ва гуноҳи каттароқдир” [“Аҳкому аҳлиз-зиммаҳ”, 1/442].\nЗеро, ўзга дин вакилларини шариатимизга зид бўлган байрамлари билан табриклашдан уларнинг куфрий ибодатлари ва байрамларига рози ҳамда иқрор бўлиш келиб чиқади. Ваҳоланки, Аллоҳ таоло куфрга ҳеч қачон рози бўлмайди ва буни (яъни куфрга иқрор ва рози бўлишни) мусулмонларга ҳам ҳаром қилган. Аллоҳ таоло шундай марҳамат қилади:\n“إِن تَكْفُرُوا فَإِنَّ اللَّهَ غَنِيٌّ عَنكُمْ وَلَا يَرْضَى لِعِبَادِهِ الْكُفْرَ وَإِن تَشْكُرُوا يَرْضَهُ لَكُمْ”\n“Агар сизлар кофир бўлсангизлар, бас албатта Аллоҳ сизлардан беҳожатдир. (Аммо) У Ўз бандаларининг кофир бўлишига рози бўлмас. Агар шукр қилсангизлар (ва иймон келтирсангизлар), У зот сизлар учун фақат шукр қилиб, иймон келтиришингизгагина рози бўлур” (Зумар: 7).\nАгар ғайридинлар бизларни ўз байрамлари билан табриклашса, биз уларнинг табригига жавоб бермаслигимиз керак. Чунки бу байрамлар бизнинг байрамимиз эмас. Қолаверса, ушбу байрамларда тавҳидга зид ишлар бўлгани учун, Аллоҳ таоло бу байрамларни нишонлашга асло рози бўлмайди. Зеро, бу байрамлар уларнинг асли динида ҳам бўлмаган. Агар бу байрамларнинг баъзилари “аҳли китоб”ларда мавжуд бўлган бўлса ҳам, ислом дини келиши билан насх қилинган (яъни амалдан қолдирилган). Аллоҳ таоло айтади:\n“Кимда-ким исломдан ўзга дин истаса, бас (унинг «дини» Аллоҳ ҳузурида) ҳаргиз қабул қилинмайди ва у охиратда зиён кўргувчилардандир” (Оли-Имрон: 85).\nҒайридинларнинг шариатимизга зид бўлган байрамлари муносабати билан чақирган жойларига бориш, уларни фақатгина табриклаб қўйишга қараганда гуноҳи каттароқдир. Чунки бу ишдан уларнинг шариатимизга тўғри келмайдиган байрамига шерик бўлиш келиб чиқади. Шунингдек, мусулмон киши кофирларнинг байрами муносабати билан уларга ўхшаб маросимлар уюштириши ҳаромдир. Зеро, Расулуллоҳ соллаллоҳу алайҳи ва саллам шундай деганлар: “Ким ўзини бир қавмга ўхшатса, бас, у ўша қавмдандир” (Санади ҳасан, Абу Довуд, 4013 ва Аҳмад, 5114).\nБиродаримиз саволда зикр қилганидек, бир мусулмон киши куфр мамлакатида истиқомат қилса-ю, у ердаги унинг қўшниси, ҳамкасби, бошлиғи, курсдоши ва ҳоказо ўзга дин вакиллари бўлмиш кишилар ўзларининг байрами муносабати билан уни табрикласа, мусулмон киши унга табрик жавоби қайтариши жоиз эмас. Аввало бундай ўринларда мусулмон киши табрикловчига ушбу байрамларнинг унинг динига зид бўлган ботил байрамлар эканини айтиши мақсадга мувофиқдир. Борди-ю, табрикловчи унинг бу сўзидан ғазабланиб, унга зиён ва зарар етказадиган ёки бунинг ортидан у қийинчиликка тушадиган бўлса, у ҳолда муроса-ю мадора йўлини тутиб, байрамга тааллуқли бўлмаган одатий жавоблар билан, яъни байрам табригига тўғридан тўғри жавоб бўлмайдиган бошқа сўзлар билан жавоб қайтаради. Масалан, мусулмон киши ишлайдиган дўконга кирган харидор “с новым годом!” деб айтса, унга “добро пожоловать” дейиши ёки у бу гапни хайрлашиш асносида айтса, унга жавобан “спасибо за покупку” дейиши ёки шунга ўхшаш байрам табригига жавоб ҳисобланмайдиган ва айни пайтда унинг кўнглини оғритмайдиган иборалар билан жавоб бериши мумкин, валлоҳу аълам.\nAvvalgi maqolaҲалимлик – Аллоҳ суйган хислат\nKeyingi maqola Гуноҳ ишларни била туриб қилиш мунофиқликка кирадими? (Шайх Содиқ Самарқандий)


15 декабр 2019, Тошкент вақти: 13:14\nКаттақўрғон тумани Тиббиёт бирлашмасида қурилиш авжида.\nСамарқанд вилояти Каттақўрғон туманида шикофорлар ҳам касалхона реконструкцияси ишларига жалб этилган. Каттақўрғон тумани Тиббиёт бирлашмаси ходимларининг Озодликка айтишича, шифохонанинг эски иморати бузилиб, ўрнида янгиси қурилмоқда, фаррошлардан тортиб ҳамшира ва шифокорлар шу бино қурилишига сафарбар этилган.\nКаттақўрғон тумани Тиббиёт бирлашмаси шифокорлари ўз касбий фаолияти қолиб, қурилиш ишига мажбуран жалб этилаётганликларидан норозилик билдирмоқда.\nШифохонанинг Озодлик билан суҳбатлашган ходимларидан бири: “Туманда касалхоналар тиббиёт ходимлари ҳисобидан қурилаётган бўлса, бунинг учун давлат ҳазинасидан ажратилаётган пуллар қаерга кетяпти?, - деган саволни ўртага ташлайди.\n- Шифохонамизда бузилиб қайта қурилиши керак бўлган эски яроқсиз корпусни, бузиш ишларига ҳам тиббиёт ходимларни мажбуран жалб қиляпти. Ва яқинда мажлисда бутун бошли шифохонани қайта қуришни тиббиёт ходимлари ўз ҳисобидан қуради, деб бош врачимиз айтаяпти. Давлатни пуллари унда қаерга кетяпти? Бизни давлатимиз шунчалик ожизмики, шифохоналарни ҳам тиббий ходимлар ўз ҳисобларидан қуриб берса?, - дейди Каттақўрғон тумани касалхонасининг исми сир қолиши шарти билан Озодликка гапирган шифокори.\nШифохонанинг бошқа ходими ҳам фаррошлардан тортиб малакали врачларгача навбати билан қурилишга сафарбар этилаётганини айтди.\n- Қўлга тегадиган ойлик 650 минг атрофида. Ёзда қўча супирамиз, кузда пахта, қишда мана қурилишда ишлаймиз. Қачон бизда врач ўз ишини қилади?, - дейди каттақўрғонлик шифокор.\nОзодлик ушбу шикоят юзадан изоҳ олиш учун Каттақўрғон тумани тиббиёт бирлашмасига боғланди.\nТелефон кўшагини кўтарган мулозим шифокорларни ҳеч ким қурилишга мажбурланаётганини инкор қилиб, уларнинг ўзлари "кўнгилли ёрдам" бераётганини таъкидлади:\n- Ҳеч ким уларни мажбурлаётгани йўқ. Тўғри, ҳозир касалхонани эски корпуси бузилиб, ўрнида янги иморатлар қуриляпти. Шунга ёрдам сўралса, аввало шоферлар ва фаррошлар жалб этилиши мумкин, улардан ҳам кўнгилли ёрдам бериш сўралади, - деди Самарқанд вилояти Каттақўрғон тумани касалхонаси мулозими.\nЎзбекистонда соғлиқни сақлаш ҳодимлари кўчаларни тозалаш, далада чопиқ ҳамда ягана қилиш ё пахта териш каби ишларга жалб этилгани аввал кузатилган.\nСўнгги йиллари эса кўчалар ё қурилиш ишларига ҳам бюджет ташкилотлари ходимлари жалб этила бошланган.\nНега шифокорлар ўз касбига боғлиқ бўлмаган ишларга жалб этилади?\nОзодлик шу савол билан Самарқанд вилояти Соғлиқни сақлаш бошқармасига боғланганида бошқарма мулозими бу борада изоҳ беролмаслигини айтди.\n- Мен бу ҳақда бирон нарса дейишга ожизман, - дея гапни қисқа қилди мулозим.\nЎзбекистонда йиллардан бери ўқитувчилар, шифокорлар ва бюджет идоралари ходимлари ишдан ҳайдалишлари ҳақидаги таҳдидлар билан дала меҳнати ва ободончилик ишларига мажбурлаб келинади.\n"Хьюман Райтс Уотч" ташкилоти Ўзбекистон ҳукуматини мажбурий меҳнатни тақиқлаш, бу тақиқни бузганларни жазолашга чақирган.\nЛекин, мажбурий меҳнат мамлакатда бартараф этилмай қолмоқда.


ЖАББОР БАКОВУЛНИНГ УШАЛГАН АРМОНИ\nЖамият 30.08.2019 212\nИстиқлол, шахслар ва тақдирлар\n"Катта иморатлар, замонавий техникалар билан мақтаниш керак эмас. Ақлли, билимли, фидойи фарзандларни тарбияласак ва улар Ватанга хизмат қилса, энг катта бойлик, бахт мана шу".\nБундан йигирма саккиз йил муқаддам, юрт истиқлоли эълон қилиниб, унинг мазмун-моҳиятига биров тушуниб, биров тушунмай турган кунлар уруш, очлик, мустабид тузум қийинчиликларини бошдан кечирган, аёвсиз ситамлар жабрини тортган кекса танишим:\n- Мустақиллик, бу - орзулар рўёбга чиқадиган ВАТАН, - деганди.\nЖаббор ака баковуллик қилганида курашли тўй даврасига кўтаринки руҳ эндирарди. Ёнма-ён билим масканига раҳбарлик қилганимиз боис кунда-кунора соатлаб суҳбатлашардик, мавзу ҳар гал таълимдаги аҳвол, муаммо ва ечимлар билан бошланиб, беихтиёр катта-кичик кураш давралари, уларда рўй берган қизиқарли хотираларга туташиб кетарди.\nЭнг севимли машғулоти математик мисол ва масалаларни янгидан-янги услубларда ечиш бўлган Жаббор ака болалик ва ўсмирлик йиллариданоқ кўплаб тенгдошлари қатори помуқлик елкаси ер искамаган баҳодир - Ҳаким полвонга эргашиб кураш давраларига қатнаш, терга ботиб кураш тушишни ўз "хобби"сига айлантирганди. Давраларни тўлдириб кураш тушган даврлари ортда қолганидан кейин эса воҳадаги таниқли баковуллар сафидан жой олди. Халқ сайиллари, тўй давраларида баковуллик қилиш учун биргина гапга чечанлик эмас, кураш ва кўпкари ҳадисларини пухта эгаллаш талаб этилади.\n- Полвоннинг орияти бўлгани яхши, ориятли полвон тўрт-беш сўм пул учун даврага тушмайди, ўзини етиштирган эл шаънини ўйлайди;\n- Халойиқ, мана шу полвоннинг чиройли чили учун борғисига (курашда олишаётган томонлар ғолиби учун қўйилган сарпо, мукофот) фалон пул очко бердим, тарафдори бўлса бориб олсин;\n- Баракалла азамат, ўйнаб-ўйнаб олиш...\nБулар Жаббор ака ишлатадиган иборалардан айримлари. Унинг ғалати одати бўларди. Талабгор бўлиб даврага чиққан полвоннинг билагидан ушлаб юзига яхшигина син соларди, кейин эса айримларига:\n- Полвон, ким эканлигингизни шаштингиздан билдим, булар тенгингиз эмас, озгина дам олиб туринг. Сиз билан тобоқларда учрашамиз...\nЁки у билан олишишга чиққан йигитга:\n- Сен ўзи бу йигитни таниб чиқаяпсанми, билмасанг билиб қўй, у оддий полвон эмас, чемпи-о-он, - дерди.\nВа ҳар гал ўз ишининг ҳадисини олган баковулнинг сўзлари кўп ўтмай исботини топарди.\nЎзбек кураши истиқлол туфайли жаҳонга юз тутганида энг кўп фахр туйғусини ҳис қилганлардан бири Жаббор ака десам муболаға бўлмайди. Кексалик гаштини сураётган домланинг бир армони бор эди:\n- Ука, кураш давраларига вақтида Хидир, Атоқ, Панжи, Ҳаким, Жумақул, Турди полвонларни етказиб берган қишлоғимиздан наҳотки битта, биттагина чемпион етишиб чиқмаса...\n...Шу йил ёз кунларидан бирида акам - Ориф ҳожи кўпдан буён интиқ бўлиб кутган янгилигимни айтиб қолди:\n- Бугун Тоштемирникига боргандик, ўғли Таиландда ўтадиган Осиё чемпионатига кетаётган экан, ёшуллилар оқ фотиҳа бериб қайтдик, омадини берсин, анча чиниққан йигит экан.\nВа орадан уч ёки тўрт кун ўтмай қишлоқда хушхабар тарқалди:\n- Сардор ўз вазни бўйича ўсмирлар ўртасида Осиё чемпионлигини қўлга киритибди.\nРости кечагина мактаб партасидан чиққан ўқувчимизнинг ютуғи учун бир севинган бўлсам, орзулари рўёбини кўролмай кетган Жаббор домланинг ушалган армони учун икки севиндим. Ҳалигача кўз ўнгимда турибди, қишлоқ курашли тўйларидан бирида даврани бошқараётган домла ҳавас билан оқ матодан тикилган жомакор кийиб, белини танғиб боғлаган тўрт-беш ёшлардаги болакайни даврага олиб чиқиб:\n- Биродарлар, оқ фотиҳа беринглар, бу менинг набирам, илоҳо дуоларинг ижобат бўлиб, чемпионлик шоҳсупаларига кўтарилиб, юрт шаънини улуғлайдиган полвон бўлиб етишсин. Қани ўз тенгдошларидан талабгор бўлса чиқсин, бу полвонжонларга катта мукофот тикаман, - деганди.\nЭҳтимол ўшанда берилган фотиҳа ижобат бўлгандир, Жаббор аканинг набираси ўрта мактабнинг бошланғич синфини тугатгач, Бухородаги спорт мактаб-интернатида таҳсилини давом эттирди.\n- Илк устозим-бобом, кейинчалик эса Бухорода Раҳматулло Семировдан кураш сир-асрорларини ўргандим, - дейди Сардор Жонгелдиев.\nМактаб-интернатнинг 8-синфида ўқиётган йили Сардор илк бора зафар нашидасини тотиб, ўқувчи-ёшлар ўртасида мамлакат чемпиони унвонини қўлга киритди. 2015 йил Қарши шаҳрида олимпия захиралари коллежи (ҳозирги ихтисослаштирилган мактаб-интернат)да таҳсилини давом эттирди. Унинг 2019 йил ўсмирлар ўртасида мамлакат чемпиони бўлиб, Осиё чемпионатида иштирок этиш ҳуқуқини қўлга киритишида устози, Ўзбекистонда хизмат қўрсатган мураббий Баҳодир Ҳожиевнинг хизматлари катта бўлди.\nШу йилнинг 17-21 июнь кунлари Таиланднинг Паттайя шаҳрида бўлиб ўтган ўсмирлар ўртасидаги Осиё чемпионатида Сардор 66 килограмм вазнли полвонлар ўртасидаги мусобақада Хитой Тайпейи, Ҳиндистон, Жанубий Корея, Вьетнамдан борган тенгдошлари устидан муддатидан олдин соф ғалабага эришди.\n- Айниқса сўнгги - финал баҳси мен учун анча таҳликали бошланди, - деб ҳикоя қилади Сардор. - Вьетнамлик тенгдошим билан тенгма-тенг кураш тушаётгандим. Кутилмаганда баҳсни бошқариб бораётган ҳакам менга "дакки" баҳосини берди. Кўз ўнгимдан менга ишониб қолган юртдошларим, мусобақага тайёрлаган устозларим бирма-бир ўтди. "Наҳот, улар билдирган ишончини оқлай олмасам", деган фикр бир дақиқа бўлсин хаёлимни тарк этмади. Қисқа танаффусдан кейин "ё ҳозир, ёки ҳеч қачон" деган ниятда ҳужумга ташландим. Режам иш берди, мендан шиддатли ҳужумни кутмаган рақибимни елкадан ошириб ташладим. Даврада "ҳалол" деган ўзбекона лутф янграганида кўзларимдан тирқираб ёш чиқиб кетди.\nСардор бобосининг армонини ушалтирди. Чемпионлик билан бир вақтда каттагина пул мукофоти ҳамда олийгоҳга имтиёзли қабул ҳуқуқини қўлга киритди. Мен эса даврада Жаббор аканинг издошларидан кимдир у каби ҳайқириб:\n- Мана бу йигит Осиё чемпиони Сардор Жонгелдиев, талабгор бўлса даврага чиқсин, - дея хитоб қиладиган кунларга етказганига шукроналар айтдим...


ШАXМАТ БЎЙИЧА МИНТАҚАВИЙ САРАЛАШ МУСОБАҚАСИГА ЯКУН ЯСАЛДИ\nТошкент шаҳрида стандарт шахмат бўйича эркаклар ўртасида жаҳон кубоги ва хотин-қизлар ўртасида жаҳон биринчилигида иштирок этадиган шахматчиларни аниқлаш бўйича Марказий Осиё мамлакатлари минтақавий саралаш мусобақаси якунига етди.\nНуфузли турнирнинг эркаклар ўртасидаги баҳсларида Афғонистон, Қозоғистон, Қирғизистон, Туркманистон ва Ўзбекистондан 32 нафар кучли шахматчи дона сурди. Пировардида самарқандлик гроссмейстер Жаҳонгир Воҳидов 7 очко жамғариб, чемпионатнинг олтин медалига эга чиқди,\nАёллар ўртасидаги баҳсда охирги турдан кейин ажойиб вазият вужудга келди. Халқаро гроссмейстер Гулруҳбегим Тоҳиржонова ва қозоғистонлик Халқаро гроссмейстер Динара Садауккасова ҳисобига 8 тадан очко ёзилди. Уларнинг қўшимча кўрсаткичлари ҳам бир хил бўлди. Ҳатто ўзаро тўқнашув ҳам дуранг билан тугади. Чемпионат Низомига кўра барча кўрсаткичлар бир хил бўлса, ғолиб тай-брейкда аниқланиши ёзиб қўйилган.\nТай-брейкда қозогистонлик шахматчининг қўли 2:0 ҳисобида баланд келди. Ана шу тариқа Динара олтин, Гулруҳбегим кумуш медаллар соҳибларига айланишди.\nНуфузли турнирда энг кўп медалга эга чиққан Ўзбекистан терма жамоаси умумжамоа ҳисобида биринчи ўринни эгаллади. Иккинчи, учинчи ўринлар Қозоғистон ва Тожикистон жамоаларига насиб этди.


Билимли болалар - миллат бахти » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Билимли болалар - миллат бахти\n- Биз жуда катта марра олганмиз. Уларга эришишда сизлардай ёшларга ишонамиз ва суянамиз. Мураккаб синовлардан ўтиб, бу мактабга кириб, катта йўлга қадам қўйдингиз. Бу ерда зўрларнинг зўри ўқийди. Сизни шундай тарбиялагани учун ота-оналарингизга мендан раҳмат айтинглар. Бу аввало уларнинг, улар билан бирга менинг ҳам бахтим, бутун миллатимизнинг бахти, - деди Президент.


Олимлар қувват талаб қилмайдиган «келажак телефони»ни яратдилар - Terabayt.Uz\nОлимлар қувват талаб қилмайдиган «келажак телефони»ни яратдилар\nВашингтон университети мухандислари шу вақтгача имконсиз ҳисоблаб келинган ишга қўл урдилар. Улар ишлаши учун қувват талаб қилмайдиган дунёдаги илк телефонни яратишнинг уддасидан чиқдилар. Ҳозирги вақтда ушбу «келажак телефони» фақатгина қўнғироқларни қабул қилиш ва амалга оширишнинг уддасидан чиқади, холос.\nМазкур ўзига хос қурилма устида иш олиб борган мутахассислардан бири - Шаем Голлакотанинг сўзларига кўра, мухандислар қурилманинг қувватга бўлган талабини бартараф қилиш учун мобил телефон ишлаш принципининг ўзини тамомила янгидан ишлаб чиққанлар.\nУлар телефон конструкциясидан аналог овоз сигналини рақамли сигналга айлантирувчи мосламани олиб ташлаб, унинг ўрнини микрофон ва динамикни бирлаштириб турувчи антенна ўрнатдилар. Натижада ҳатто паст частотадаги овоз тебранишлари ҳам зудлик билан радиосигналларга айлана бошлади.\nБарибир ушбу «келажак телефони» кичик миқдорда бўлсада, энергия талаб қилади. Аммо қурилмани энергия билан таъминлаш учун батарея ёки аккумлятор талаб қилинмайди. Телефон фаолияти учун зарур бўлган жуда кичик - 3,5 мкВт/соат миқдоридаги энергия асосий станциядан тарқалаётган радионурланишлардан олинади. Шу жойда қурилманинг асосий муаммоси кўзга ташланади - мазкур телефон радионурланишлар орқали қувват олиш учун асосий станциядан 10 метрдан ошиқ масофага узоқлашмаслиги лозим. Бундай чеклов ва ноқулайлик ушбу прототипни келажакнинг тўлақонли қувват талаб қилмайдиган телефони, деб аташда иккиланиш пайдо қилади.\nБироқ олимлар яқин келажакда ушбу янги қурилма она станциядан исталган масофада ишлай олишига умид билдирмоқдалар. Балки уларнинг умидлари рўёбга чиқиб, инсоният электрон қурилмаларни мунтазам қувватлантириб туриш муаммосидан халос бўлар? Бунисини энди вақт кўрсатади.\n#хабарлар #янги технологиялар


Саудия ташқи ишлар вазири Россия президентини мунофиқликда айблади\n14 май 2021, Тошкент вақти: 06:46\nСаудия Арабистони ташқи ишлар вазири Сауд ал-Файсал.\nСаудия Арабистони Москванинг Суриядаги фуқаролар урушидаги роли туфайли Россия президенти Владимир Путинни иккиюзламачиликда айблади.\nМисрнинг Шарм аш-Шайх шаҳрида ўтказилмиш Араб давлатлари лигаси саммитида сўзга чиққан Саудия ташқи ишлар вазири Сауд ал-Файсал форумда Путиннинг мактуби ўқиб эшиттирилганидан кейин ана шундай баёнот берди. Reuters агентлигининг хабар қилишича, саудиялик вазир: “Путин Сурия президенти Башар Ассад режимини дастаклаш орқали минтақадаги беқарорликка ҳисса қўшгани ҳолда Яқин Шарқ мамлакатларини қўллаб-қувватлашини айтмаса ҳам бўлаверади”, деган.\n“У Яқин Шарқ минтақасидаги муаммолар ҳақида худди Россия бу муаммоларнинг газак олишига ёрдам бермаётганидай гапирибди”, дея билдирди шаҳзода Сауд ал-Файсал.\nПутиннинг форум иштирокчиларига йўллаган мактубида, жумладан, Москва араб давлатларида яшовчи халқларнинг тинч йўллар билан, ташқи кучлар иштирокисиз фаровонликка эришиш ва улар олдида турган муаммоларни ҳал қилиш уринишларини қўллаб-қувватлаши айтилган.


Юнусобод туман прокурори кубоги учун ўтказилган кураш мусобақасидан ФОТОРЕПОРТАЖ / Olamsport.com\n27 мар 17:41\nЮнусобод туман прокурори кубоги учун ўтказилган кураш мусобақасидан ФОТОРЕПОРТАЖ\nШу маънода Тошкент шаҳар кураш федерацияси томонидан 2021 йилнинг март-май ойлари пойтахтимизда кураш мусобақаларини ўтказиш ойлиги, дея эълон қилинди. Режага биноан, ҳар хафта пойтахтимиздаги битта туманда кураш мусобақаси ташкиллаштириш. Мақсад, пойтахтимиздаги турли тўгаракларда, болалар-ўсмирлар спорт мактабларида кураш спорт тури билан шуғулланаётган ёшларнинг буш вақтларини мазмунли ўтказиш, иқтидорли спортчиларни саралаш.\nЭътиборлиси, ўтган хафта Сергели туманида, куни кеча Юнусобод туманида ташкил этилган кураш мусобақалари миллий спортимизга пойтахтимиз ёшларининг қизиқиши не чоғли юқори эканлигини кўрсатди. Қолаверса, ўтказилаётган мусобақалар орқали кураш тўгаракларида ишлаётган тренер мутахассисларнинг билим даражаси, машғулотларни олиб бориш тактикаси яна бир бор кўздан кечирилмоқда.\nКуни кеча Тошкентдаги кўп тармоқли Олий ўқув юртлариаро спорт мажмуисида ўтказилган Юнусобод туман прокурори кубоги мусобақасида 80 нафарга яқин ёшлар беллашишди.\nУшбу мусобақада ёш курашчиларнинг беллашувларини Халқаро кураш қоидалари муаллифи, Ўзбекистон кураш федерацияси Раисининг биринчи ўринбосари Комил Юсупов, Тошкент шаҳар кураш федерацияси раиси, Тошкент шаҳар прокурори Улуғбек Қосимов, афсонавий курашчимиз, Олимпия ўйинлари совриндори Абдулла Тангриев, кураш ва дзюдо бўйича нуфузли мусобақалар ғолиби Фарҳод Тўраев, кураш бўйича бир неча бор Ўзбекистон чемпиони, Ўзбекистон Республикаси Президенти соврини учун ўтказилган халқаро турнирлар ғолиби Шерали Жўраевларнинг кузатиб борганлиги тренер ва спортчиларга ўзгача ҳаяжон бағишлаганлиги шуҳсасиз.\n- Бир пайтлари энди-энди кураш гиламида, дзюдо татамисида кураш тушишни бошлаган пайтларимизда мусобақаларни палон номдор спортчи ёки мураббий кузатиб бояпти, дейишса биз ёшларни қалдбини ҳаяжон қопларди, чиройли усул қўллаб уларнинг назарига тушишга, кучли ва чпадаст бўлишга интилардик. Спортда нимагаки эришган бўлсак, айнан ўша номдор спортчиларга ўхшашга талпиниш орқасида эришганмиз, - дейди кураш ва дзюдо бўйича нуфузли мусобақалар ғолиби Шерали Жўраев.\nМурасасиз беллашувлар натижасига кўра, ўз вазн тоифаларида Гулнора Иботуллина, Лайло Машарипова, Алмаз Бекмаев, Темур Жўрахонов, Муродилла Файзибоев, Сардор Бердишукуров, Улуғбек Отамуродов ғолиблик шоҳсупасига кутарилишди.\nҒолиб ва совриндорларга Юнусобод туман прокуратураси, тегишли ҳомий ташкилотлар томонидан қимматбаҳо совғалар, диплом ва медаллар тақдим этилди. Ёшлар хурсанд бўлишди. Айниқса, юнусободлик 30 нафардан зиёд ёш курашчиларга кураш яктаклари совға қилинганда нафақат спортчилар, балки уларнинг ота-оналари ҳам хурсанд бўлишди.\nМусобақа жараёнида Ўзбекистон Республикаси Халқ таълими вазирлиги ва Ўзбекистон кураш федерацияси ўртасида имзоланган ҳамкорлик хужжатига асосан Тошкент шаҳрининг 12 та туманида кураш машғулотлари ўтказиш учун ажратилган мактаб спорт заллари учун Жисмоний тарбия ва спорт вазирлиги томонидан ажратилган кураш гиламларининг сертификатлари топширилди ҳамда ушбу спорт залларида кураш машғулотларини олиб бориш учун 11 нафар янги кураш тренерлари ишга қабул қилинганлиги эълон қилиниб, уларга мураббийлик буйруқлари мусобақа жараёнида тақдим қилинди.\nМусобақанинг тақдирлаш маросими олдидан Ўзбекистон Республикаси Жисмоний тарбия ва спорт вазирлиги томонидан Тошкент шаҳар прокурори, пойтахт кураш федерацияси раиси Улуғбек Қосимов “Жисмоний тарбия ва спорт аълочиси” кўкрак нишони билан тақдирланди. Мукофотни Жисмоний тарбия ва спорт вазири ўринбосари Нодир Муратов топширди.\n- Тошкент шаҳар кураш федерацияси саъий-ҳаракати билан 11 нафар мутахассиснинг иш билан таъминланганлиги яхши бўлди. Эътиборли томони, ушбу мутахассисларнинг деярли барчаси кураш бўйича ўз вақтида таниқли спортчи бўлганлигидадир. Масалан, Шерали Жўраев, Хикмат Куртов, Баҳодир Ғаниев, Асқар Аралов, Адхам Равшановларнинг спортчилар орасидаям, тренерлар орасидаям обрў-эътиборга сазовар мутахассис-спортчилар ҳисобланади. Ишонамизки, яқин келажакда Тошкентдан ҳам Ришод Собировдек, Давлат Бобоновдек кучли спортчилар етишиб чиқади. Муҳими, энди бу спортчилар мактаб ва маҳаллаларда юзлаб ёшларга миллий спортимизнинг сир-асрорларидан сабоқ беради. Уларни соғлом турмуш тарзи билан ошно этади, - дейди мусобақа жараёнида таниқли курашчи Абдулла Тангриев.\nЮнусобод прокурори кубоги мусобақаси хайрли тадбирлар жараёнига уланиб кетганлигида рамзий маъно бор. Зотан, яхшиликнинг ортидан албатта яхшилик келади, дейишади. Шундай бўлди ҳам. Ўн нафардан ортиқ тренер-мутахассислар иш билан таъминланиши, шунча маҳаллаю мактабга кураш гиламларининг ажратилиши минг-минглаб ёшлар оммавий спорт машғулотлари билан қамраб олинаётганлигидан далолат. Оммавийлик эса ғалабаларга йўл очади. Ғалабалар ўз навбатида Ватан довруғини дунёларга достон этади.\nDaily Mail: "Дэвис Кубоги" ва ATP Cup битта турнир қилиб бирлаштириш мумкин 0\nОФК кубоги. Рўзиқул Бердиев: "Эртанги ғалабамиз Ўзбекистон учун катта фойда бўлиши мумкин" 0\nCаккизта жамоа "Дэвис Кубоги"-2022 га йўлланма олди 0


Бухоро вилояти: Эзгу интилишлар, ғурур ва шижоат\nБугун Бухоронинг ҳар бир гўшасида бунёдкорлик авж паллада. Хайрли ташвишлар, эзгу ўйлар билан яшаётган одамлар қалбларида шукроналик, эртанги кунга ишонч ҳисси мужассам. Қай жабҳада бўлмасин, бир янгилик, бир ўзгариш.\nХусусан, иқтисодий соҳадаги муваффақиятлар кишини қувонтиради. Агар 2005 йилда вилоят иқтисодиётига 22,4 миллион АҚШ доллари миқдоридаги хорижий инвестициялар жалб қилинган бўлса, эндиликда бу кўрсаткич деярли ўттиз баравар ортди. Маҳаллийлаштириш дастури доирасида амалга оширилган ишлар натижасида эса ҳудудда маҳсулот ишлаб чиқариш ҳажми кейинги олти йилда 29,4 мартага кўпайди. 1991 йилда воҳада ғалла ҳосилдорлиги ўртача 23,3 центнерни ташкил этган бўлса, эндиликда бу кўрсаткич 58 центнердан ошиб кетди. Қисқача айтганда, бугун юртимиз — ғалласидан кўнгли тўқ деҳқон, тандир бошидан келмаган новвой, она алласидан масрур гўдак, орзулар осмонида парвоз қилаётган навқирон авлод қиёфасидадир.\n«Баҳосини ўзингиз берасиз»\n— Мустақиллик фарзанди эканимдан фахрланаман, — дейди Пешку туманидаги “Шуҳратмашсервис” корхонаси ижрочи директори Шерзод Раҳмонов. — Ҳар гал мана бу кўркам маскан — “Кўҳна ва боқий Бухоро” маданий марказига келганимда қалбим ғурурга тўлади. Президентимиз ташаббуси билан бунёд этилган, юз гектардан зиёд майдонни эгаллаган мазкур марказ биз, ёшларнинг энг севимли гўшамизга айланди. Тошкентда бўлиб ўтган “Йилнинг энг фаол ёш мутахассиси” республика кўрик-танловидан кейин мана, сиз билан шу сўлим марказда учрашиб турибмиз. Кайфиятим аъло. Негаки, бу нуфузли танловнинг “Энг яхши ёш тадбиркор” йўналишида ғолиб деб топилдим.\nЁш тадбиркорнинг айтганича бор. Мустақилликнинг муаззам иншооти саналган “Кўҳна ва боқий Бухоро” ёш авлод вакиллари билан ҳамиша гавжум. Биз ана шундай ёшлардан бири Нафосат Шариповани ҳам ушбу марказда учратдик.\n— Галаосиё қурилиш касб-ҳунар коллежида ўқиганман, — дейди у. — Ҳозир “DAEWOO textile Buxara” корхонасида меҳнат қилаяпман. Ишим ўзимга ёқади. Шарт-шароитлар қандай дейсизми? Яхшиси, корхонамизга бориб, ўз кўзингиз билан кўринг. Кейин баҳони ўзингиз бераверасиз.\nНафосатнинг маслаҳатига амал қилиб, корхонага йўл олдик. “DAEWOO textile Buxara” чиндан ҳам кўрса ҳавас қилгулик корхона экан. Бу ерда ҳар бир иш тартибли. Замонавий технологик ускуналар билан жиҳозланган. Илм-фаннинг енгил саноат тизимидаги энг сўнгги ютуқлари айнан шу ерда жамулжам бўлгандек туюлади.\n— Мен илгари собиқ “Бухоротекс” корхонасида ҳам ишлаганман, — дейди тажрибали ишчилардан бири Майсара Қиличева. — Ўша корхонадаги дастгоҳлар билан мана бу ускуналарни таққослаб, ўртада жуда катта тафовутни кўраман. Илгари дастгоҳлар шовқинидан қулоғингиз том битарди, цехлардаги бўғиқ ҳаводан нафас олиш қийин эди. Иш унумдорлиги ҳам шунга яраша бўлган. Бу замонавий цехларда эса ишлаб роҳатланасан киши.\nКорхонада айни дамда 740 нафар ишчи меҳнат қилмоқда. Уларнинг аксарияти ёшлар. Бу йигит-қизлар ишлаб чиқараётган маҳсулотлар Европа, Осиё, Жанубий Америка, МДҲ мамлакатларига экспорт қилинмоқда.\n— Биргина жорий йилнинг биринчи ярмида беш минг тоннадан зиёд калава ипни хорижлик буюртмачиларга жўнатдик, — дея суҳбатга қўшилади корхона бошлиғи муовини Акмал Ҳамроев. — Яқинда буюртмачиларимиз сони яна биттага кўпайди. Илк бор Японияга ўз маҳсулотимизни экспорт қилдик. Умуман, корхонамиз йилига 13 минг 320 тонна калава ип ишлаб чиқариш имкониятига эга. Улар дунёнинг энг нозиктаъб буюртмачиларига ҳам маъқул тушмоқда...\nДунёни лол этган қўллар\nАкмал Муҳитдинов Бухоро туманидаги Қайрағоч қишлоғида яшайди. Камолиддин Беҳзод номидаги миллий рассомлик ва дизайн институтида таҳсил олган. Наққош.\nУста қунт билан ишлайди. Она табиатдаги бетакрор манзараларни ёғочга “кўчиради”. Бир устун учун камида 20-30 кун сарфлайди. Уни тайёрлаш жараёнида ёғоч ўймакорлигида ишлатиладиган ўнлаб турдаги исканадан фойдаланади. Акмалнинг қўлидан чиққан нақшинкор устунлар, эшиклар Баҳоуддин Нақшбанд, Мири Кулол, Бобойи Самосий зиёратгоҳлари, юртимиздаги бир қатор боғ-роғлардаги иншоотларнинг кўркига кўрк қўшиб турибди. Мабодо мустақиллик, у берган имкониятлар ҳақида сўз очилгудек бўлса, табиатан камгап Акмалнинг чечанлиги тутиб кетади.\n— Мустақиллик ҳаётимиз, тақдиримизни тубдан ўзгартириб юборди, — дейди у. — Ахир ўзингиз ўйлаб кўринг, илгари мендек оддий қишлоқ йигитининг ҳунар ортидан дунё кезишини тасаввур қилиб бўлармиди? Ҳиндистон, Туркия сингари давлатларда уюштирилган халқаро кўргазмаларда иштирок этганман. Қўл ишлари бўйича дунё фестивалида мамлакатимиз ҳунармандлари биринчи ўринни қўлга киритишгани гувоҳиман. Буларнинг бари миллий ҳунармандчилигимизга бўлган эътибор, биз, халқ амалий санъати усталарига кўрсатилаётган ғамхўрлик натижасидир.\nАкмал истиқлол йилларида миллий қадриятларимизнинг ажралмас бир қисми саналган халқ амалий санъати қайта кўз очди. Унинг унутилаёзган ўнга яқин тури қайта тикланди. Бунда мамлакатимиз Президентининг 2010 йил 30 мартдаги “Халқ бадиий ҳунармандчилиги ва амалий санъатини ривожлантиришни янада қўллаб-қувватлаш тўғрисида”ги Фармони муҳим аҳамият касб этди. Шу Фармонга мувофиқ, ҳунармандларга солиқ имтиёзлари берилган. Вилоятда айни пайтда “Ҳунарманд” уюшмасига аъзо бўлган 775 нафар уста бундай имтиёздан фойдаланмоқда. Шу аснода “Уста — шогирд” анъанаси ҳам мустаҳкам қарор топаяпти. Дарвоқе, Акмалжон ҳам яқин-яқингача таниқли наққош Собир Болтаев, ҳайкалтарош Ҳамро Зойировнинг устахонасидан бери келмасди. Бугун эса унинг ўзи устоз. Атрофида ёғоч ўймакорлигига меҳр қўйган ёшлар тўпланишган. Биз бу ерда ҳатто олис Сурхондарёдан келиб, ҳунар ўрганаётган йигитларни ҳам учратдик.\n— Тошкент миллий ҳунармандчилик касб-ҳунар коллежида таҳсил олдим, — дейди шундай йигитларнинг бири Беҳзод Юсупов. — Наққошлик сирларини янада мукаммал эгаллаш учун атайин Бухорога келиб, Акмалжон акага шогирд тушдим. Насиб этса, ўзим туғилиб ўсган Қумқўрғонда ҳам халқ амалий санъатининг ёғоч ўймакорлиги турини ривожлантириб, эл-юрт хизматини қиламан.\nЮрагида ана шундай эзгу тилакларни жо этган киши асло кам бўлмайди. Буни ўз ҳунари билан юртимиз довруғини дунёга таратаётган, “Ташаббус” республика кўрик-танлови ғолиблари — кулол Алишер Нарзуллаев, зардўз Бахшулла Жумаев, Маҳфуза Салимова ва бошқа ўнлаб халқ амалий санъати усталари фаолияти мисолида ҳам кўришимиз мумкин.\nТинчлик ва спорт — эгизак тушунча\nБухоро шаҳрида яшовчи 81 ёшли меҳнат фахрийси Болта ўаффоров билан спорт ҳақида суҳбатлашгудек бўлсангиз, гапни шукроналикдан бошлайди.\n— Юртимиз тинч, энг аввало, шунисига шукр, — дейди у. — Биласизми, Президентимиз ҳар бир чиқишларида тинчлик-омонлик, баркамол авлод тарбияси, бунда спортнинг тутган ўрни ҳақида алоҳида тўхталиб ўтадилар. Ўзим спортчи эмасманми, бу сўзлар юрак-юрагимдан жой олади. Тинчлик ва спорт эгизак тушунча эканини янада чуқур англагандек бўламан. Ҳозирги ёшларга ҳавасим келади. Биргина шаҳримизда кейинги йилларда ўнга яқин спорт мажмуаси қад ростлади. Йигит-қизларимизнинг жаҳон, Осиё миқёсидаги ютуқларини кўриб, ўзимни орзу-армонлари ушалган инсондек ҳис этаман.\nБолта аканинг армон ҳақида сўз очгани бежиз эмас. У ёшлигида енгил атлетика билан шуғулланиб дуруст натижаларга эришган. Уч ҳатлаб сакраш баҳсларида республика рекордини ўрнатган ва бу натижани 25 йил давомида ҳеч бир спортчи янгилай олмаган. Аммо шундай маҳоратли енгил атлетикачининг дунё ва Осиё спорт ареналарида ўз кучини синаб кўришдек орзуси орзулигича қолиб кетган. Бугун эса мустақиллик шарофати билан жаҳон ва қитъа биринчиликларида қатнашиб, чемпионлик шоҳсупасига кўтарилган юртдошларимиз номини санаб адоғига ета олмаймиз: самбо бўйича жаҳон чемпиони Шуҳрат Хўжаев, Шуҳрат Очилов, Рауф Болтаев, Ришод Собиров, бокс бўйича жаҳон чемпиони Аббос Атоев, шашка бўйича дунё чемпиони Саидқосим Алиев, гимнастикачи Замирахон Саноқулова шулар жумласидан. Муҳими, чемпионларга муносиб издошлар етишиб чиқмоқда. Бухоро шаҳридаги “Нафис” спорт мажмуасида бўлганимизда ана шундай иқтидор эгаларидан бири Сабина Абдураҳмонова билан суҳбатлашдик.\n— Олти йилдирки, спортнинг бадиий гимнастика тури билан мунтазам шуғулланаман, — дейди Сабина. — Мамлакатимиз ҳамда халқаро миқёсда ўтказилган бир қатор нуфузли мусобақаларда иштирок этишга улгурдим. Ўзбекистон терма жамоаси мураббийлари назарига тушдим. Ўзим эришаётган ҳар бир ютуқ замирида Юртбошимиз раҳнамолигида биз, ёшларнинг спорт билан шуғулланишимиз учун яратиб берилган шарт-шароитлар ётибди, деб ўйлайман.\nСабинанинг бу самимий сўзларини тинглаб, Болалар спортини ривожлантириш жамғармаси вилоят филиалидан олинган бир маълумот ёдимизга тушди. Унда қайд этилишича, жамғарма ташкил топганидан буён вилоятда юзга яқин спорт иншооти қурилиб, фойдаланишга топширилган. Энг чекка қишлоқларда ҳам барпо этилган бундай масканларда тинч ва осойишта юртимиз фарзандлари спорт билан шуғулланиб, юксак марраларни кўзлашмоқда.\nТинч ва обод юртнинг эртаси янада нурли бўлади. Буни қишлоқ ва кентларда амалга оширилаётган бугунги ишлар яққол кўрсатиб турибди. Мана, қадимий ва навқирон шаҳарнинг 5-мавзесини олиб кўринг. Бу маскан қиёфаси кейинги бир-икки йил ичида тубдан ўзгарди. 1-академик лицей, Бухоро автомобиль йўллари, банк ва иқтисодиёт, политехника коллежлари бинолари, қўшқаватли сервис шохобчалари, тураржойлар мавзе кўркига кўрк қўшди. Хусусан, ўндан зиёд кўп қаватли замонавий уй-жойлар қурилгани айни муддао бўлди. Шаҳар марказида эса Абу Али ибн Сино хиёбони барпо этилаяпти. Собиқ ёғ-экстракция заводи ўрнида умумий майдони 13,4 гектарни ташкил этадиган 53 та замонавий кўп қаватли уй қуриш тараддуди кўрилмоқда.\nҲақиқатан ҳам, бугун Бухорода амалга оширилаётган эзгу ишларнинг қамрови ниҳоятда кенг. Муҳими, юртимиз тинч, халқимиз бунёдкорлик оғушида. Бунёдкор элга эса байрамлар ярашади.\nМазкур рукндаги бошқа мақолалар: « Улуғ мақсадлар, юксак марралар\tЗамонавий ҳисоб-китоб тизими »


Эронда Instagram’дан ахлоқсизлик билан фойдалангани учун 2 йил давомида 170 киши ҳибсга олинган\n17:11 / 16.05.2016\nЭрон ҳукумати Instagram ижтимоий тармоғидан ахлоқсизлик йўлида фойдаланганлик айби билан саккиз кишини ҳибсга олди. Бу ҳақда Теҳрон компьютер жиноятчиликлари бўйича суд раиси Жавад Бабай сўзларига таяниб РИА Новости хабар қилди.\nҲибсга олиш ишлари “Ўргимчак II” операцияси доирасида амалга оширилди. Операция икки йил давомида олиб борилди ва унда ёлланма агентлар ҳам иштирок этди. Ҳуқуқни муҳофаза қилиш органлари ходимларининг мақсади ҳижобсиз суратларини жойлаштирган аёл-моделларни қўлга олиш эди. Чунки Эронда аёлларнинг ҳижобсиз атрофдагиларга кўриниши ман этилган.\nСуд мурожаатида Instagram – суратлар ва видеоларни алмашиш учун иловада ўз аккаунтини юритган 170 киши – фотографлар, гримёрлар, моделлар ва гўзаллик салони бошқарувчилари номлари келтирилди.\n“Улар ислом дини тартибларига зид бўлган аҳлоқсиз маданиятни тарғиб қилган”, - дейилади суд раиси мурожаатида.\nБундан ташқари, ҳибсга олишдан ташқари ҳукумат 20дан ортиқ гумондорга нисбатан жиноий иш қўзғатган.\nЭронда Facebook, Twitter ва YouTube тақиқланган. Бироқ Instagram эронликлар ўртасида жуда оммалашган.


13:37 12.03.2017 (Янгиланган 14:02 12.03.2017) Ҳавола олиш\nСаудия Арабистони айни вақтда аҳолисининг 20%ини - яъни беш миллион нафар нолегал мигрантларни депортация қилиш дастури устида ишламоқда, деб хабар берди РИА Новости\nТОШКЕНТ, 12 мар — Sputnik. Бу ҳақдаги қарор Подшоҳлик Шўроси(парламенти)да муҳокама қилинмоқда, деб ёзган нашр.\nХабарда айтилишича, бу таклиф депутатлардан бири — Садка Фадел томонидан билдирилган.\nAl Hayat нашри хабарига кўра, қироллик расмийларини кўпроқ мигрантлар келажакдаги Саудия фуқаролигини талаб қилиб, уларни "табиийлаштириш"ни сўрашларидан ҳавотир олишмоқда.\nАмалга оширилиши режалаштирилаётган "депортация кампанияси" Саудия Арабистони ҳукумати томонидан биринчи бор қўлланилаётгани йўқ. 2012 йилдан 2015 йилга қадар мамлакатдан 243 минг покистонлик чиқариб юборилган — уларнинг айримлари террорчиликда айбланган.\nСаудиячиларнинг аксарияти миграция жиноятчилик даражасини оширади, гастарбайтерлар эса иқтисодий томондан ўзига тўқ маҳаллий аҳолига кўпроқ ҳужум қилмоқда, деган фикрда.\nАммо қироликка вақтинча яшаш учун кўчиб келганлар ҳам ўз қисматидан хурсанд эмас. 2014 йилда нефт нархи кўтарила бошлаганда, мамлакатда ўз меҳнат ҳақини ололмаган покистонлик ишчилар томонидан норозилик намойишлари ўтказилган. 2017 йилнинг январ ойида эса аҳвол шу даражага бориб етадики, муқаддас Макка шаҳрида тўқнашувлар юз бериб, бу ёлланиб ишлаётган ишчиларни ҳибсга олиш билан якунланади.


«Интер» Контени янги мураббий сифатида эълон қилди\nМиланнинг «Интер» клуби ўз расмий сайтида Антонио Контени жамоанинг янги бош мураббийи сифатида эълон қилди.\nИталиялик мутахассис бу лавозимдан бироз олдинроқ истеъфога чиқарилган Лучано Спаллетти ўрнини эгаллайди.\nҲозирча янги мураббий билан шартнома тафсилотлари маълум қилинмади. ОАВ маълумотига кўра, Конте билан 3 йиллик шартнома тузилган, бу шартномага кўра «Интер» йилига 12 миллион евро миқдорида маош тўлайди (солиқлардан ташқари).\nШанба куни Конте клуб раҳбарияти сафида Мадридга, «Ливерпуль» ва «Тоттенҳэм» ўртасидаги ЕЧЛ финалини томоша қилиш учун йўл олиши кутилмоқда. Яқин ҳафталарда эса у Хитойда бўлиб, клуб хўжайини Чжан Цзиндун билан учрашув ўтказади.\nБундан олдинроқ Конте янги жамоасида икки футболчини, айни вақтда «МЮ» сафида бўлган бельгиялик ҳужумчи Ромелу Лукакуни ҳамда «Челси» футболчиси, ўтган мавсумда «Фенербаҳче»да ижара асосида ўйнаган нигериялик вингер Виктор Мозесни кўрмоқчи бўлаётгани ҳақида хабарлар берилганди.\nКонте 2017/18 йилги мавсум якунида Лондоннинг «Челси» клубини тарк этганидан буён ишсиз эди. У лондонликлар билан Англия чемпиони ва Англия Кубоги соҳиби бўлган. Конте ўз вақтида Италиянинг бошқа жамоаси «Ювентус»ни бошқарган ва кетма-кет уч мавсумда Италия чемпиони бўлганди.\n02:49 / 10.02.2020\nА Серия. «Интер» Милан дербисида иродали ғалабага эришиб, 1-ўринга кўтарилди\n18:36 / 28.01.2020\n02:51 / 07.01.2020\nА Серия. «Интер» Неаполда ғалаба қозонди, Лукакудан дубль


2221 марта ўқилди\nЎқувчиларнинг билим савияси ва ўзлаштириш даражаси қуйидаги назорат турларини ўтказиш орқали баҳоланади:\nжорий назорат — сўровлар, назорат ишлари ёки тестлар тарзида ўқувчиларнинг билимлари, кўникма ва малакалари мунтазам назорат қилинади;\nоралиқ назорат — чорак тамом бўлганда ва ўқув дастурининг тегишли бўлими тугаллангандан кейин ўқувчиларнинг билимлари, кўникма ва малакаларини баҳолаш учун амалга оширилади. У ёзма назорат иши ёки тестлар шаклида ўтказилади. Ушбу назоратда фойдаланиладиган материаллар ўқув фани ўқитувчиси томонидан тайёрланади.\nҲар бир назорат тури қандай шаклда ўтказилишидан қатъи назар, беш баллик («5», «4», «3», «2», «1») усулда бутун сонлар ёрдамида баҳоланади.\nЎқувчиларнинг назорат турлари бўйича олган баллари ҳамда чораклик (ярим йиллик) ва йиллик (якуний) баҳолари, шунингдек, йиллик рейтинг кўрсаткич баллари синф журналига қайд этилади.\nЎқувчининг чораклик (ярим йиллик), йиллик (якуний) баҳолари ва йиллик рейтинг кўрсаткич баллари унинг табелида қайд этилади.\nБаҳолаш ўқувчини синфдан-синфга ўтказиш учун асос бўлади.\nЧораклик ва йиллик баҳо чиқариш\nҲафтасига 1 соатдан ортиқ ўқитиладиган ўқув фанлари бўйича:\nчорак давомида жорий ва оралиқ назоратларда олинган баллар асосида чораклик баҳо;\nчораклик баҳолар ва босқичли назоратда олинган балл асосида йиллик баҳо аниқланади.\nБосқичли назорат ўтказилмайдиган ўқув фанлари бўйича йиллик баҳолар чораклик баҳоларга қараб белгиланади.\nҲафтасига 0,5 ва 1 соат ўқитиладиган ўқув фанлари бўйича:\nярим йил давомида жорий ва оралиқ назоратларда олинган баллар асосида ярим йиллик баҳо;\nярим йиллик баҳолар ва босқичли назоратда олинган балл асосида йиллик баҳо аниқланади.\nБосқичли назорат ўтказилмайдиган ўқув фанлари бўйича йиллик баҳолар ярим йиллик баҳоларга қараб белгиланади.\nБитирувчилар учун чораклик (ярим йиллик) баҳолар асосида йиллик баҳо, шунингдек якуний назоратда олинган балл ва йиллик баҳо асосида якуний баҳо аниқланади.\nЯкуний давлат аттестацияси белгиланмаган ўқув фанлари бўйича йиллик баҳо якуний баҳо ҳисобланади. Якуний баҳолар битирувчига бериладиган умумий ўрта таълим тўғрисидаги шаҳодатномага қайд этилади.\nЮқори синфга ўтказиш\nЮқори синфга ўтказишда босқичли назорат ўтказилади.\nБосқичли назорат ўқув йили тамом бўлгандан кейин оғзаки, ёзма имтиҳон ҳамда тест синовлари шаклида амалга оширилади. Унинг асосида рейтинг аниқланади ва ўқувчини навбатдаги синфга ўтказиш тўғрисида қарор қабул қилинади.\nБосқичли назорат материаллари намуналари Халқ таълими вазирлиги томонидан тайёрланади.\nЎқувчини кейинги синфга ўтказиш ижобий баҳо олган тақдирда амалга оширилади. Мактаб педагогика кенгаши қарори билан ўқувчилар қониқарсиз баҳолар билан ҳам синфдан-синфга ўтказилиши мумкин.\nЎқувчи унинг ота-онаси ёки улар ўрнини босувчи шахслар йиллик баҳодан норози бўлса, унга мактаб педагогика кенгаши томонидан тузиладиган тегишли фан комиссиясига (ота-оналар ёки улар ўрнини босувчи шахслар иштирокида, агар улар шуни хоҳласалар) имтиҳон топшириш имкони берилади.\nҚайта имтиҳон топширишга барча кўчириш синфларида (битирув синфлари бундан мустасно) фақат жорий ўқув йилида ўқитилган фанлар бўйича рухсат берилади.\n5 — 9-синф ўқувчиларининг билимлари сифатини назорат қилишнинг рейтинг тизими тўғрисида Низом


Тожик жангариси: “Исломий давлат” – зулм давлати\n01 декабр 2020, Тошкент вақти: 13:22\nСуриядаги жангларда иштирок этган тожикистонлик Фаррух Шарипов "Исломий давлат"нинг ёвузликларини ўз кўзи билан кўргач "жиҳод"дан ҳафсаласи пир бўлгани ва Суриядан қочиб ватанига қайтганини айтади. Фаррух ўз ватанида авф қилинди ва унинг хавфсизлигини таъминлаш ички ишлар ходимларига юклатилди.\nТожикистон Ички ишлар вазирлиги ташаббуси билан Душанбедаги Жомий саройида уюштирилган йиғинда Сурияда бир ой бўлган хўжандлик 25 яшар Фаррух Шарипов "Исломий давлат" гуруҳи содир этаётган ишлардан нафратланиб, қочиб келганини айтди.\nФаррухнинг айтишича, Сурияда одамларга нисбатан қўлланилаётган ваҳшийлик ва адолатсизликларни ўз кўзи билан кўрганидан сўнг бошлиқларидан оилавий шароит туфайли уйга қайтишга рухсат сўраган, лекин унга рухсат беришмаган.\nШундан сўнг Фаррух жуда катта хавф остида Суриянинг Роққа шаҳридан қочишга муваффақ бўлган.\nФаррух Шарипов Сурияда кўрганлари ҳақида ҳикоя қилди\nЙиғинда иштирок этган Тожикистон Ички ишлар вазири Рамазон Раҳимзоданинг айтишича, Фаррух Шарипов Туркияга қочиб чиққанидан сўнг, Душанбе ҳукумати унинг ватанга қайтишига ёрдам берган.\nРаҳимзоданинг айтишича, Фаррух авф қилинган ва ҳуқуқ-тартибот идоралари унинг хавфсизлигини таъминлашни ўз зиммасига олган.\n"ИД ҳеч қандай тафтишсиз калла олади"\nФаррух Шариповнинг айтишича, жангарилар унинг кўз олдида “хаворижлар” деб аталадиган бир неча кишининг бошини танасидан жудо қилган.\n“Хаворижлар” атамаси диндан чиққан мусулмонларга нисбатан қўлланилади. У ИД жангарилари 3-4 “жиҳодчи” озарбайжонликнинг калласини олганлигига гувоҳ бўлган.\nФаррухга кўра, ИД ҳеч қандай тафтиш ўтказмай туриб “курдларнинг жосуси” ёки “Аллоҳни ҳақорат қилган” қабилидаги турли хил туҳматларда айбланган одамларни қатл қилган. У рус ва араб тилини яхши билганлиги учун ҳам бир қанча исломий масалалар юзасидан улар билан чиқишолмаганини айтади:\n“Мен уларга айтдим, бу Исломий давлат эмас, балки бу зулм давлати!”\nФаррух 27 киши, жумладан тожиклар ва доғистонликлар билан бир жойда яшаган. У ИД жангариларининг ваҳшийликларини кўрганидан ва тожик аёлларининг мол каби сотилаётганига гувоҳ бўлганидан сўнг қочишга аҳд қилган:\n“Улар аёлларни жинсий қул сифатида кўришади. Қачонки бир аёл унинг жонига тегса, аёлни “биродарлари”га совға қилади. “Жиҳодчи”нинг ўлимидан сўнг унинг хотини бошқа жангариларнинг мулкига айланади”, дейди Фаррух.\nФаррух Шарипов: "Мужоҳидлар" хотинлари сотилади\nФаррух Суриядан қандай қилиб қочиб чиққанини гапириб берди. Роққа шаҳридан Туркия чегарасигача ИДнинг жуда кўп постлари борлиги ва йўлларнинг миналаштирилганлиги қочиш ҳаракитини хавф остига қўяр эди. Фаррухнинг тожик ватандоши унга ёрдам беришдан бош тортади, лекин доғистонлик уни мотоциклда Туркия чегарасигача олиб бориб қўйишга рози бўлади. Фаррух бир араб танишидан хавфсиз йўл харитасини ҳам олганини айтди.\nФаррух Туркия чегарасида уни роса калтаклашганини, у эса уни расман қочқин сифатида қайдга олишларини талаб қилганини айтади.\nАсли хўжандлик Фаррух оиаласидан ажрашганидан сўнг “Одноклассники” ижтимоий тармоғида россиялик бир қиз билан танишган. Қиз уни Москвага таклиф қилган, у ердан эса Туркия орқали Сурияга юборган.\nРасмий маълумотларга кўра, "Исломий давлат" гуруҳи жангарилари сафига тахминан 300 нафар тожикистонлик қўшилган. Шу пайтгача улардан 50 нафари жангларда ўлган.\nТожикистон ИИВи Рамазон Раҳимзоданинг айтишича, Сурияга жангга кетганлар устидан жиноят иши очилган. Унга кўра, айни пайтда Сурияда тожикистонлик 40 оила ҳам бор. Сурия ва Ироқдаги жангларга одам ёллаган бир неча шахс Россия ва Тожикистонда қўлга олингани айтилади.


25 октябр 2020, Тошкент вақти: 17:08\nЎзбекистонлик рефери Равшан Эрматов 15 июнь куни бўлиб ўтган Швейцария-Эквадор ўйинига ҳам ҳакамлик қилган пайтдан лавҳа.\nЎзбекистонлик ФИФА рефериси Равшан Эрматов жаҳон чемпионатида тўққизта ўйинни бошқариб рекорд ўрнатди. Бунга қадар уч нафар ҳакам жаҳон чемпионатида саккизтадан ўйинни бошқариб рекорд ўрнатганди.\nЎзбекистонлик 36 ёшли футбол ҳаками Равшан Эрматов Брaзилиядa ўтaётгaн Жaҳон чемпионaти чорак финалида 5 июль куни Ҳолландия–Коста-Рика учрaшувини бошқaрди. Ўйин қўшимча вақтдан кейин пенальтида тўп тепиш бўйича Ҳолландия жамоаси фойдасига ҳал бўлди.\nБу билан Эрматов жаҳон чемпионатининг финал босқичида тўққизта ўйинни бошқарган ягона ҳакам бўлди.\nШу кунгача жаҳон чемпионати ўйинларида рекорд франциялик Жоэл Киньо, уругвайлик Жорж Ларрионда ва мексикалик Бенито Арчундиага тегишли бўлиб, уларнинг ҳар бири реферилик карьераси давомида саккизтадан ўйинни бошқарган.\nФранциялик Жоэл Киньо 1994 йилдан бери жаҳон чемпионати ўйинларида саккизта ўйинни бошқарган ягона футбол ҳаками эди. 2010 йилда унинг сафига Жорж Ларрионда ва Бенито Арчундиа қўшилди.\n2010 йилда Жанубий Африка Республикасида ўтказилган жаҳон чемпионати ўйинларида биринчи марта ҳакамлик қилган Эрматов чемпионат давомида бешта ўйинни, жумладан, ярим финалда Голландия-Уругвай терма жамоалари ўйинини бошқарган.\nЎша пайтда 32 ёшда бўлган Эрматов, айни пайтда, жаҳон чемпионати ўйинларини бошқарган энг ёш рефери бўлганди.\n16 ёшгача бўлган Ўзбекистон ёшлар футбол терма жамоасини 2012 йилда Осиё чемпиони қилган мураббий, ҳозирда Пахтакор-2 жамоаси раҳбари ва Пахтакор футбол академияси директори Дилшод Нуралиев Озодлик билан суҳбатда ўзбекистонлик барча ишқибозлар, футболчилар ва мураббийлар Равшан Эрматов эришган ютуқдан жуда ҳурсанд эканларини айтади.\nДилшод Нуралиев барча ўйинларни муваффақиятли ўтказган Равшан Эрматовга Бразилиядаги жаҳон чемпионатининг финал ўйини ҳам ишониб топшириши мумкинлигини эҳтимолдан соқит қилмади.\nҚуйида Дилшод Нуралиев билан суҳбатни тингланг


“Гулноранинг тўйи”да куëв бўлишга зўрлашди” « Ўзбекистон Халқ Ҳаракати\n“Гулноранинг тўйи”да куëв бўлишга зўрлашди”\n09 July 2012 - 12:38\nЎзбекистон бўйлаб президентнинг тўнғичи Гулнора Каримовани элга саховатпеша қилиб кўрсатиш мақсадидаги пиар кампаниясининг таркибий қисми – “хайрия тўйлари” давом этмоқда. Шу тўйлардан бирида куëвликка мажбурланган ногирон йигит Озодлик билан суҳбатда на бу тўй ва на “Гулноранинг совғалари”дан хайр кўрмаганини айтади\nКуни-кеча Озодликка Гулнора Каримовага қарашли “Ўзбекистон маданияти ва санъати форуми” жамғармаси – Фонд Форум “ҳомийлигида” ўтказилган ҳашар тўйига маҳаллий ҳокимлик томонидан мажбурланган “куëвбола” сим қоқди.\nҚорақалпоғистоннинг Тўрткўл туманида яшовчи 26 яшар бу “куëв” 1-гуруҳ ногирони ва ҳақиқатда тўй қилишга қурби етмайдиган ночор қатлам вакили. Айни пайтда бу йигитнинг тўй ҳангомаси¸ Гулнора Каримова номидан ўтказилаëтган хайрия тўйлар механизмнини тушунишга имкон беради.\n“Тўйга рози бўлмасанг¸ нафақанг қирқилади”\nХавфсизлиги билан боғлиқ хавотирлар боис исми шарифини ошкор қилмаётганимиз тўрткўллик 26 яшар йигит тўрт йил аввал севган қизига уйланган ва ҳозирда бир ўғилнинг отаси.\nУнинг айтишича, оилавий етишмовчилик туфайли тўрт йил давомида маҳаллага дастурхон ёзиб¸ тўй қилишга қурби етмаган.\nКўзи ожиз бўлгани боис¸1-гуруҳ ногирони сифатида қайдга олинган суҳбатдошимиз ишсиз.\n“Ўз танг ҳолимдан маҳаллий ҳокимликка ёрдам сўраб борган пайтим¸ мени Фонд Форумнинг хайрия тўйига рози бўлишга мажбурлашди”¸ дейди Озодлик билан суҳбатда тўрткўллик “куëв”:\n– Ҳокимият, маҳалла мажбурлаб олиб боришди. Бўлмаса пенсиянгиздан ушлаб қоламиз, дедида. Шундан қўрқиб, рози бўлдим. Энди дадам ҳам, ойим ҳам қарши чиқди. “Қўй, мана шунча оғайнилар бор. Қариндош бор. Ҳеч ким қатнашмаса. Нима кераги бор?” деса ҳам, зўрлаб олиб боришди бизни. Қатнашсанг ҳам қатнашасан, қатнашмасанг ҳам қатнашасан, дейди. Энди мен ўзим хафа бўлдим. Мен “Бизга керак эмас. Қатнашмаймиз” дедим. Шунда ҳам мажбурлади, кейин қатнашдик, дейди тўрткўллик йигит.\n“Куëв”нинг таъкидича¸ тўрт йилдан бери никоҳда яшаб келган¸ аллақачон бир фарзанднинг онаси бўлган “келин”ни оқ кўйлак кийиб¸ ҳашар тўй тўрига чиқишга кўндириш анча қийин бўлган.\n“Тўйда машҳур хонандалар кўп бўлди”\n4 май куни Тўрткўлнинг “Асл” тўйхонасида бўлиб ўтган хайрия тўйида жами олти нафар келин-куёвнинг никоҳ тўйи ва 7 болакайнинг суннат тўйи ўтказилган.\n– Тўй яхши ўтди. Зулайхо Бойхонова, бошқа кўп санъаткорлар келди. Тўрткўл маданият саройидан бошқа хонандалар ҳам келди. Яхши ўтди, дейди у.\nТўйда суҳбатдошимизнинг тўрт нафар қариндоши қатнашган, лекин ота-онаси ногирон бўлгани учун тўйда иштирок этмаган.\n“Совғага бузуқ телевизор беришди”\nТўрткўлдаги хайрия тўйида¸ одатга кўра, келин-куёвларга совға сифатида телевизор берилган.\nЛекин суҳбатдошимизнинг айтишича, унга берилган телевизор бузуқ чиққан. Ҳокимиятга шикоят қилишгач¸ шу бузуқ телевизорни ҳам олиб кетиб¸ ҳозирча қайтаришмаган.\n– Совғага гилам берди. Фонд Форумдан берди. Битта соат, телевизор берди. Берган телевизори ҳам бузуқ чиқди. Уни ҳам маҳаллий ҳокимият қайтариб олди. Ҳали бизга қайтиб бергани йўқ, дейди суҳбатдош.\n“Тадбиркорлар ҳомийлик қилишга мажбурланган”\nТўрткўллик суҳбатдошимиз¸ маҳаллий тадбиркорларнинг Фонд Форум тўйларига ҳомийлик қилишга мажбурлангани ҳақида ҳам гапиради.\n– Совға маҳаллий тадбиркорлар зиммасига юкланди. Хафа бўлиб қийналаяптида. Салончидан эшитганман “Мана олтита келинни бизнинг зиммамизга юклаяпти. Ўзи аренда пулини тўлай олмаяпмиз, мана ҳозир солиқ бор, деб айтганини эшитдим. Гулнора опа тўй ўтказса, тадбиркорлар зиммасидан ўтказмай, ўзининг чўнтагидан ўтказса, яхши, савоб иш бўларди демоқчиман. Нимага деганда бу нарса тадбиркорлар зиммасида бўлаяпти, дейди суҳбатдош.\n“Тўйдан кейин нафақамни ололмаяпман”\nТўрткўллик “куёв”нинг айтишича, Фонд Форум тўйларидан кейин банкларда нақд пул етишмовчилиги пайдо бўлган ва одамлар пенсия пулларини ўз вақтида ола олмаяпти.\n– Гулнорахон тўй ўтказганидан бери бизларга пенсия берилмаяпти. Май ойининг пенсиясини берганига бир ҳафта бўлди. Ҳали июн ва июлни олмадик. “Банкда пул йўқ. Гулнора Каримова тўй қилди. Банкнинг ҳамма пулларини тўйга сарф қилдик” деган гапларни айтаяпти. Мана ҳокимият ҳам шунақа деяпти. Зарарда бу. Тўй қилиб берса, ўзининг чўнтагидан қилса¸ яхши бўларди. Тўй қилгани бир томондан яхши, иккинчи томондан пенсия вақтида берилмаслиги ëмон томони бор, дейди суҳбатдош.\n“Барибир маҳаллага тўй қилиб бераман”\nБир фарзанднинг отаси бўлган тўрткўллик йигит ҳозирда маҳаллага дастурхон ёзиб, рафиқаси билан никоҳ тўйини қайта нишонлашни режалаштирмоқда.\n– Уйланган оғайниларим, қариндош дўстларим бор. Мен ҳам тўй қилмоқчиманда энди. Орзу-ҳавас деган нарса бўлади. “Уйланганига мана тўрт йил бўлди, ҳалигача тўй қилмади эркак бўлиб” деб ташқаридан шунақа ғийбат қилишади. Мен ҳам ўғил боламан. Ғурур борда менда”, дейди у.


Kasalliklar bo'yicha barcha ma'lumot Иммунитет ўзи нима? (3-қисм) Иммунитет аъзолари. » DAWO.UZ\nБу мақола қуйидаги икки мақоланинг давоми хисобланади: 1-мақола, 2- мақола.\nИммунитет хужайралари пайдо бўладиган ва ривожланадиган аъзоларни иммунитет аъзолари дейилади. Уларни қуйидагича синфлаш мумкин:\nҚизил суяк кўмиги\nТимус – айрисимон без\nНафас йўли лимфоид тўқимаси\nСийдик йўли лимфоид тўқимаси\nИчаклардаги лимфоид тўқимаси\nИнсонда икки хил суяк кўмиги мавжуд: қизил ва сариқ. Сариқ суяк кўмиги асосан ёғ хужайраларидан иборат бўлиб, қон ишлаб чиқаришда деярли иштирок этмайди. Қон хужайралари ишлаб чиқариш қизил суяк кўмигида амалга ошади. Унда асосан 3 та катта гурух хужайралар пайдо бўлади: эритроцитар, лейкоцитар ва тромбоцитар. Иммун тизимига лейкоцитар қисми алоқадордир. В- ва Т-лимфоцитлар ва бошқа лейкоцитлар пайдо бўлади.\nТимус – айрисимон без.\nКўкрак қафаси кўкс оралиғида жойлашади. Унинг асосий вазифаси Т-лимфоцитларни етилишига жавобгар ва турли хил гормонлар ишлаб чиқаради.\nҚорин бўшлиғида, чап қовурға остида жойлашган тоқ аъзодир. Унинг иммун тизимидаги асосий вазифаси:\nАнтиген(танага ташқаридан тушган ёт тана)ларни аниқлаш\nТ- ва В-лимфоцитларни ривожланиши ва активланиши\nМахсус антитела(химоя восита)ларни ишлаб чиқариш\nБундан ташқари қонни филтрдан ўтказувчи аъзо бўлиб, зарарланган қон хужайраларини "қабристони” хам дейилади.\nЛимфа йўллари бўйлаб гурух – гурух бўлиб жойлашадиган лимфа тугунлари. Халқ ичида уни "без” деб аташ одат бўлиб қолган. Лимфа бези яллиғланса, шишади, қизариб кетади ва босилганда оғриқли бўлади. Бўйин ёнида, пастки жағ остида, қулоқ атрофида, қўлтиқ остида ва чов сохада кўплаб гурухлари жойлашган. Айниқса қоссоблар уларни яхши билади. Улар бу безларни гўшт ичидан тозалаб беришади.\nУларда Т- ва В-лимфоцитлар жойлашган алохида зоналари бўлади. Бу хужайралар шу ерда охирги ривожланиш даражасига етади ва иммун жавоб учун хизмат қилади.\nБулар барча шиллиқ қаватларда жойлашган лимфоид тўқималардир. Лимфоид тўқималарда асосан В-лимфоцитлар, плазматик хужайралар ва макрофаглар бўлади.\n1.Инсонга суткасига қанчайодкерак?\n2.Инсонни хаёлидаги фикрни ўқиш имкони топилди.\n3.Инфарктдан сўнг юракка пластир ёпиштиринг...\n4.Йодхақида қизиқарли маълумотлар.\n5.Йодоферни қўллаш бўйича йўриқнома\n6.Йўтал ва унинг турлари.\n7.Ифлосланган хаводан БУЙРАК зарарланади.\n8.КАЛЛАни КЎЧИРИБ ўтказилди.\n9.Кашфиёт: Паркинсон касаллиги ичакдан бошланади.\n11.Кесарча кесиш билан туғилганми – демак у семиз бўлади.\n12.Крипторхизм – моякни ёрғоққа тушмаслиги.\n14.Қандли диабет ўзи нима?\n15.Қандли диабетда қандай асоратлар кузатилади?\n16.Қандсиз диабет – бунисини эшитганмисиз?\n17.Қовуқ анатомиясини биласизми?\n18.Қон ўрнини босувчи "сунъий қон” кашф қилинди.\n19.ЛЯМБЛИОЗ(ГИАРДИАЗ) - чувалчанг гельминт эмас!\n22.Невроздақандай белгилар бўлади?\n23.Неврозни неча хил тури бор?\n24. Нос бепуштликка олиб келади.\n25.Озишга илмий ёндашамиз.\n26.Оқ қон – лейкоз қандай касаллик.\n27.Олимлар ОЁҚ ва ҚЎЛни ўстириш имконини топишди.\n28.Ортиқча темир қандли диабетга сабаб бўлади.\n29.Очки таққан хақиқатдан ақллими?\n30.Пакана гижжа хақиқатдан кичкинами?\n31.Пневмония – ўпка яллиғланиши


Тарихий таҳлил: қози (судья) лавозими – oliymahad.uz\nТарихий таҳлил: қози (судья) лавозими\nЖамият ривожланишининг турли босқичларида унинг ижтимоий, иқтисодий ва маданий тараққиёти тарихини ўрганишга бўлган интилиш ва қизиқишлар ортиб борган.\nБугунги кунда тарих, ҳуқуқшунослик соҳаларида амалга оширилган тадқиқотлар тарихимизни ўрганишда кенг кўламли қўшимча изланишлар олиб борилиши кераклигини кўрсатмоқда. Жумладан, шарқ тилларидаги маҳаллий ёзма манбалар асосида ислом ҳуқуқшунослигининг мазмун ва моҳияти, унинг шаклланиши босқичлари, шунингдек, шариат қонунларини амалга оширишда бевосита алоқадор бўлган қозилик институти тарихини ёритиш долзарб масалалардан бири саналади.\nМаълумки, қози лавозими ислом ҳуқуқшунослигидаги ўзига хос мансаблардан бири саналган. Қози сўзи араб тилидаги “қазо”дан олинган бўлиб, луғавий маъноси “кесиш”, “ажратиш” ва “ҳукм қилиш” маъноларини англатади. Ҳанафий уламоларининг таърифига кўра ўзига хос йўл билан хусуматларни ажратиш ва низоларни кесиш “қазо” деб юритилган. Замонавий тадқиқотларда “қозилик” деганда маҳкама, яъни “суд” муассасаси тушунилади.\nИслом тарихига доир манбаларга асосан тўрт халифа давридан бошлаб шариат асосида иш юритишни жорий этишга эҳтиёж пайдо бўлган. Дастлаб қозилик вазифасини волийлар амалга оширган. Кейинчалик, халифа Умар ибн Хаттоб ҳукмронлигидан бошлаб, ислом қонунчилиги асосида ажрим чиқариш волий вазифаси бўлмаган, балки у масъулиятли ва маърифатли бошқа бир кишига алоҳида лавозим сифатида юклатилган. Тарихдан маълумки, илк бор Мадина шаҳрида қози этиб Абу Дардо тайинланган эди.\nҚози лавозимига тайинлаш учун жамият ичидан “уламолар табақаси”га мансуб бўлган киши танлаб олинган. Улар ислом манбалари Қуръони Карим ва Ҳадиси шарифларни мукаммал билганлар ва амалий татбиқ этаолганлар. Шунингдек, мазкур табақа вакиллари ислом дини доирасида ақида илмининг етук мутахассислари бўлиши билан бир вақтда, фиқхшунос олим ва шариат қонунларини татбиқ қилувчи шахслар саналган.\nОдатда қозилар ўз фаолиятини олиб бориш учун қулай деб билган жойларни ихтиёрий равишда танлаб олган. Аксарият ҳолларда улар масжид, мадраса ёки ўз уйларида иш олиб борган. Кейинчалик қозилик вазифасининг кенгайиб бориши ва лавозим мавқеини юксалиши натижасида давлат томонидан алоҳида бинолар қурилиб, махсус қозихоналар ва маҳкамалар ташкил этилган.\nАббосийлар халифаси бўлган Ҳорун ар-Рашид халифалиги даврида суд ишларини олиб бориш учун “қози ал-қузот” лавозими жорий этилиб, уни халифанинг ўзи тайинлаган. Унинг фаолияти бошқа қозилардан деярли фарқ қилмаган. Фотимийлар халифалиги маркази Қоҳирада биттагина қози фаолият олиб борган. Қозининг вазифаларига намоз масалалари, тангаларни зарб этиш ишларини назорат қилиш ҳам юклатилган. 1264-1265 йиллардан бошлаб, қозилар тўртта мазҳабларга бўлиниб фаолият олиб борган.\nЮқорида қайд этилган “қози ал-қузот” мансаби форслардан олинган бўлиб, кейинчалик Усмонийлар салтанати ҳам бу мансабни жорий этган. Усмонийлар давлатида қозилар асосан турклардан тайинланиб, улардан ҳанафий мазҳабига мансуб бўлган қози ҳаммадан устун бўлган. “Қози ал-қузот” Шом вилояти маркази Дамашқда фаолият юритиб, қозилар кенгаши(ҳайъат)нинг раиси бўлган. Унинг маҳкамаси “Маҳкаматул-боб” деб номланган. Бу туркларнинг “боб ал-афанди” деган иборасидан олинган ва “афанди” сўзи лақаб бўлиб, уни қозига нисбатан ишлатишган. Шунингдек, қозини “қози дамашқ”, “мулло” ва “мунло” ушбу лақаблар билан ҳам чақиришган. Охирги икки “мулло” ва “мунло” лафзлари арабча “мавло” лафзидан олинган бўлиб, “саййид” маъносида ишлатилган. Қози ва волийлар давлат бошқарувида бир хил мавқега эга бўлган. Уларнинг бири лавозимидан олинса иккинчиси унинг ишини давом эттириш ҳуқуқига эга бўлган.\nҚози мақеининг ошиши ва қозилик ишларининг кенгайиб кетиши натижасида қозихоналарда ҳужжатларнинг тўғрилигини текшириб, уларга имзо қўйиб, муҳр босувчи доимий гувоҳлар ҳам ишга олинган. Шунингдек, қози ишларини мунтазам равишда тартибга солиб, қози ва аҳоли ўртасидаги боғловчи вазифасини бажарган ҳамда қози олиб борган мажлисларни доимий равишда қайд этган, зарур пайтда қози мурожаат этувчиларга чиқарган ҳукмларини ёзиб борувчи ёрдамчи лавозимлар ҳам жорий этилган. Бундан ташқари, қози ҳукмларининг амалга оширилишини назорат қилган миршаблар ҳамда шариат ҳукмларини поймол қилган шахсларга жазо берувчи кишилар ҳам тайинланган.\nҲанафий мазҳабида қози лавозими ва унинг фаолияти алоҳида аҳамият касб этади. Ҳижрий йил II асрда яшаган ҳанафий мазҳабининг асосий имомларидан бири бўлган имом Абу Юсуф ҳанафий мазҳабидаги биринчи қози бўлган. Ўз фаолияти давомида орттирган тажрибалари ва илмига асосланиб, қозилик одоби ва вазифаларига бағишланган илк китоб “Адабул-Қози” асарини ёзган. Кейинчалик, қозиликка тааллуқли рисолаларнинг сони ортиб борган. Шулардан бири, Муҳаммад ибн Абдуллоҳ Хатиб Тамартошийнинг “Ал-Аҳком фима ятааллақу бил қузоти вал ҳукком” (қози ва ҳокимларга тааллуқли ҳукмлар) китобидир. Унда ҳанафий мазҳаби қозисига қўйилган шартлар зикр қилиб ўтилган. Жумладан, Тамартошийнинг фикрига кўра қози лавозимига даъвогар шахс; ақл-заковатли; балоғат ёшига етган; мусулмон; озод (ҳур); кўзи ожиз бўлмаган; гапира оладиган; жисмоний соғлом ҳамда туҳмат билан ҳад урилмаган (яъни судланмаган) бўлиши керак эди.\nҚозиларнинг мажбуриятларига қуйидагилар кирган: фаолият юритаётган шаҳри ёки вилоятидаги барча фуқаролик ва жиноий ишларни олиб бориш ва бошқариш; жамоа ахлоқини назорат қилиш; зарурий ҳолларда кишиларга ва мулкларга васийлар (мерос ҳуқуқи)ни тайинлаш; вақф мулкларини назорат қилиш, жамоат бино ва иншоотларини, кўча, йўл ва майдонларнинг ҳолатини назорат қилиш; меросни тақсимлаш ва назорат қилиш ҳамда унга васийларнинг риоя қилишини назорат қилиш; оила-никоҳ ақдномалари ва масала, муаммоларининг тўғри олиб борилишини ҳамда жиноят ва жазо белгилашни бошқариш, ҳуқуқни ҳимоя қилувчи идораларни ва қамоқхона тафтишини назорат қилиш; закотни, солиқни йиғиш ва тақсимлаш ишларини назорат қилиш ва ҳоказолар.\nДавлатчилик тизимининг таккомиллашиб бориши ва жамиятдаги ижтимоий муносабатларнинг ўзгариши таъсирида қозилик лавозими кўлами ҳам кенгайиб борган. Масалан, Салоҳиддин Юсуф ибн Айюб бошқарувида аскарлар қозиси тайинланган. Бу қози бошқа зикр этиб ўтилган қозилар каби “дорул-адл”га келиб ҳарбий масаларларга тааллуқли муаммоларни ҳал қилган ва султонга ҳарбий юришларда ҳамроҳлик килган ва ҳукмдор томонидан унга ҳарбий ўлжа (ғанимат)ни баҳолаш, унинг тўғри тақсимланишини назоратга олиш мажбурияти ва ваколати берилган. Қозининг мазкур имкониятлари бошқаларга нисбатан чекланган бўлган. Бундай турдаги қозилар фақатгина учта мазҳабда бўлиб, тўртинчи – ҳанбалий мазҳабида у жорий этилмаган. Усмонийлар давлатида аскарлар қозиси қозилар ҳайъатини бошқарган ва уларнинг фаолияти фақат аскарлар билан чекланмаган балки, аҳолининг кундалик можароларини ҳал этишда ҳам иштироқ этган.\nЎша даврда қозилар фаолият олиб борадиган маҳкамалар “арабий бўлим маҳкама”си ёки “шаҳар бўлими маҳкама”си деб ҳам юритилган. Уларнинг ўзларига хос сижиллари (қозилар ҳукми ёзилган ҳужжатлар) бўлган.\nҚози жамоанинг хизматида бўлган ва унинг маоши давлат хазинаси ҳисобидан тайинланган. Қози мурожаат қилган томонларга тамагирлик қилмаслиги ва улардан на пул, на ҳадя ва на хизматлар қабул қилмаслиги учун унга етарли миқдорда катта маош тайинланган. Шу билан бирга, қозиларга халифалар томонидан ҳам нафақа белгилаган.\nҲозирда айрим Шарқ давлатларида қозилик лавозими фаолияти давом этиб келмоқда.\nУлар асосан шариат қонунлари асосида жиноий ва фуқаролик ишларини кўриб чикишда иштироқ этади. Умуман олганда, қозилик институтининг жорий этилиши мусулмон мамлакатларида жамиятнинг ҳуқуқий онгини ривожлантириш ва давлатчилик тамойилининг муҳим шартларидан бири бўлган қонун устуворлигини таъминлаш вазифаларини амалга оширишга хизмат қилиб келган.\nЎМИ Фатво бўлими ходими,\n Қаранг: Шайх Муҳаммад Содиқ Муҳаммад Юсуф. Фиқҳий йўналишлар ва китоблар. – Тошкент. 2011, Б-140.\n Ислом динини таркалган илк даврларда аҳоли ичида келиб чиқадиган можароларни бевосита Пайғамбаримизнинг ўзлари ҳал қилган. Кейинчалик бошқа шаҳарларга қози вазифасини амалга ошириш учун бир неча саҳобаларни, хусусан Али ибн Абу Толиб (р.а) ва Муъоз ибн Жабал (р.а)ларни жўнатганлар.\nВолий – шаҳар волийси деб ҳам юритилади. Бу мансаб эгаси шаҳар аҳлини назорат қилиб, уларнинг ишларини бошқарган ҳамда уларга буюриб қайтариб турувчи шахс ҳисобланган. / Вазоратул Авқоф Ва Шуъунул Исломия, ал-Мавсуа ал-Фиқҳийя. 45-жилд . – 2004. Б-135.\n Қаранг: Шарафуддин Мусо ибн Юсуф ал-Ансорий, Нузҳатул Хотир ва Баҳжатул Нозир. – Дамашқ., 1991, Б-45.\n Қаранг: София Саода, Мин тарих Бағдод ал-ижтимоий фи фатротайн ал-Бувайҳия ва ал-Салжуқия. – Байрут, 1988. 6-б.\n Қаранг: Шарафуддин Мусо ибн Юсуф ал-Ансорий, Нузҳатул Хотир ва Баҳжатул Нозир. – Дамашқ., 1991. Б-46.\n Ўша жойда. 96-б.\n Ўша жойда. 49-б.\n Қаранг: Шарафуддин Мусо ибн Юсуф ал-Ансорий, Нузҳатул Хотир ва Баҳжатул Нозир. – Дамашқ., 1991, Б-48.\n240400cookie-checkТарихий таҳлил: қози (судья) лавозимиno\nОлдингиТалабалар «Президент қароргоҳи»да бўлдиларКейингиИжодкорлар диққатига: қалам ҳақи ошди